पागल लईकी के किरदार कइल चाहत बानी : रानी चटर्जी – Anjoria\nपागल लईकी के किरदार कइल चाहत बानी : रानी चटर्जी\nअप्रैल 17, 2016 रानी चटर्जी\nभोजपुरी हीरोइनन में सबले अधिका मेहनताना लेबे वाली रानी चटर्जी अपना करियर का कवना बात प खुश आ कवना पर नाखुश बाड़ी, आईं जानल जाव उनुके से कइल बातचीत से :\nअबले कतना फिलिम क चुकल बानी आप ?\nगिनले त नइखीं बाकिर अंदाजा से कहत बानी कि सौ से अधिका फिलिमन में काम क चुकल बानी आ अबहियों करते जात बानी.\nआपन पहिलका फिलिम इयाद बा ?\nऑफकोर्स, पहिलका फिलिम रहल मनोज तिवारी जी का साथे अजय सिन्हा के निर्देशन में बनल फिलिम. ऊ फिलिम भोजपुरी सिनेमा के अबले के सबले बड़हन हिट फिलिम रहल आ हमरा लागत नइखे कि कवनो दोसर फिलिम ओकर रिकार्ड तूड़ पाई. ओही फिलिम का बाद से भोजपुरी सिनेमा एगो बड़हन आ लगातार काम करे वाली फिल्म इंडस्ट्री बन गइल. ई हमार सौभाग्य रहे.\nअतना फिलिम कइला क बाद कवनो कमी भा असंतुष्टि जस कुछ लागत बा ?\nएक्ट्रेस के तौर पर त बेशक तोस नइखे. कुछ नया आ लीक से हट के करे का चाह में अब तनिका चूजी हो गइल बानी. ई देख के लोग पूछे लागल बा कि इंडस्ट्री छोड़े वाला बानी. बाकिर सौ गो से बेसी फिलिम कइला का बादो का हमरा उहे घिसल पीटल स्क्रिप्ट वाला फिलिम करच रहे के चाहीं ? कॉलेजिया गर्ल बनल बानी, लड़िका सब चुहल करत बाड़ें भा हम ओकनी से. कवनो लड़िका से प्यार हो जात बा. विलेन आवत बा आ फेर कुछ मारधाड़ वगैरह. हँ एही फिलिमन का साथे कुछ नारी प्रधानो फिलिम कइले बानी.\nरउरा का लागत बा कि अब टटका कहानियन पर फिलिम बने क माहौल बनत बा भोजपुरी सिनेमा में ?\nना. हमरा नइखे लागत भा शायद कवनो वइसन फिलिम साइन नइखीं कइले. एह साल अबले तीन गो फिलिमन के शूटिंग कइले बानी बाकिर कवनो हया फिलिम नइखीं साइन कइले.\nकवनो अइसन किरदार भा कहानी जवन करे के बड़हन ख्वाहिश बावे दिल में ?\nजइसन कहनी ह नू कि टटका स्टोरीज कइल चाहत बानी, जइसे करीना-शाहिद कपूर स्टारर फिलिमन का तरह… भा कवनो अइसन पागल-जस लड़िकी के किरदार, जवन बेमतलब बहुते बोलत होखो. हँ महिला सम्मान आ पॉजिटिव मैसेज देबा वाली फिलिमो कइल चाहब.\nभोजपुरी फिलिमन का एक्टिंग के स्टाइल ड्रामैटिक हवे. एह बारे में कुछ बोलल चाहब ?\nजी हँ. भोजपुरी में लाउडनेस बेसी होले. आ अब त अउरी लाउड होखत जात बा. हीरो हीरोइन के एंट्री लाउड होखल चाहीं, मेकअप ,गेटअप सब लाउडे. एही चलते हम नेचुरल ट्रीटमेंट का साथे रीयल स्टोरी कइल चाहत बानी.\nभोजपुरी से फरका कवनो दोसर भाषा के सिनेमा में काहें नइखीं ट्राइ करत ?\nकोशिश जारी बा आ एगो हिंदी अलबम आवत बा. बरीसन से काम में अतना बिजी रहनी कि कुछ दोसर सोचे के मौके ना मिलल. अगर कवनो नीक ऑफर आवे त जरूर कइल चाहब. अब ऊ बैंक बैलेंस बनावे वाला बातो नइखे. लोग हरान बा कि पिछला ग्यारह-बारह बरीसन से एको दिन खाली ना बइठे वाली रानी पिछला दू महीने से कवनो शूटिंग नइखी करत, अइसन काहें !\nभोजपुरी देखनउर रउरा से का उमेद करेलें ?\nऊ हमार एक्सपोजिंग पसंद ना करसु. शायद ई हम पहिलका हीरोइन होखब जेकर एक्सपोजिंग दर्शक पसंद ना करसु. हालांकि हम बहिन जी लेखों स्क्रीन पर ना आईं. शॉर्टस हमहूं पहिरले बानी बाकिर ओहमे फूहड़पन नइखे रहल. हमार सकुचल-सिमटाइलो लउकल लोग पसंद ना करे. अगर केहू हमरा के एक मारे त हमरा से उम्मीद होला कि हम ओकरा के तीन मारीं.\nराउर आवे वाली फिलिमन में कवन कवन बाड़ीं स ?\nएहमें डायरेक्टर दिलीप गलती के फिलिम ”हम हई जोड़ी नं 1”, डायरेक्टर साहिल सनी के ”इलाहाबाद से इस्लामाबाद”, डायरेक्टर देव पांडेय के ”इच्छाधारी”, डायरेक्टर बाली के रानी दिलबर जानी, अउर डायरेक्टर अजय श्रीवास्तव के ”घरवाली बाहरवाली”\nकसम मैया की – में सीमा सिंह के आईटम डांस\nएक्शन स्टार विशाल सिंह के फिलिम लेआईब दुलहनिया पाकिस्तान से6मई से रिलीज


भोजपुरी के संवैधानिक मान्यता खातिर सांसदन से गोहार – Anjoria\nभोजपुरी के संवैधानिक मान्यता खातिर सांसदन से गोहार\nJan 24, 2012 प्रोफेसर रविकांत दूबे, बिहार भोजपुरी अकादमी\nप्रोफेसर रविकांत दूबे के अध्यक्षता वाला बिहार भोजपुरी अकादमी का ओर से लोकसभा के करीब एक सौ सांसदन के चिट्ठी भेज के गोहार लगावल गइल बा कि भोजपुरी के संविधान के आठवीं अनुसूची में शामिल करावे खातिर ऊ लोग संसद में आक्रामक बाकिर सशक्त आ सृजनात्मक तरीका से आवाज उठावे. जवना सांसदन के ई चिट्ठी भेजल गइल बा तवनन में बिहार के सगरी सांसद शामिल बाड़े.\nएह चिट्ठी में लिखल गइल बा कि करोड़ो भोजपुरिया भारतीयन के अस्मिता आ सम्मान के भाषा भोजपुरी संवैधानिक मान्यता ना मिलला का चलते अनेके तरह के सुविधा से वंचित राखल गइल बिया. जबकि एह से कम लोग के भाषा सिंधी, कोंकड़ी, मणिपुरी, संथाली, बोडो, डोगरी आ नेपाली भाषन के ई मान्यता दिहल जा चुकल बा. एह चलते भोजपुरी रोजी रोजगार के भाषा नइखे बन पावत. बतावल गइल बा कि बिहार के भोजपुरी पट्टी दुनिया के चार गो प्रधानमंत्री, अनिरुद्ध जगरनाथ, शिवसागर रामगुलाम. नवीन चंद्र रामगुलाम, आ कमला परसाद बिसेस्सर, दिहलसि. (हालांकि एह सूची में पता ना काहे बलिया के चंद्रशेखर के नाम छोड़ दिहल गइल बा. शायद एह चलते कि ऊ बिहार के ना युपी के रहले. बाकिर भोजपुरी के मुद्दा पर राज्य के आधार पर एह तरह के अनदेखी ना होखल चाहत रहुवे. )\nअकादमी के चिट्ठी में बतावल गइल बा कि दुनिया के करीब पचीस देशन में आजु भोजपुरिया लोग अपना बल बूते देश के परचम फहरावत बाड़े. भोजपुरी साहित्य के एक हजार साल पुरान परंपरा रहल बा. अबही ले नाहियो त सात हजार से बेसी किताब भोजपुरी में छप चुकल बा आ पचासन पत्र पत्रिका निकलत बा. बाकिर एह सब का बावजूद भारत में सरकार भोजपुरी के अनदेखी करत बिया. (शायद ओही तरह जइसे अकादमी भोजपुरी के सेवा में लागल अनेके वेबसाइटन के टूटपूंजिया लोगन के सोचि के अनदेखी करत रहेले आ भोजपुरी के सेवा में, प्रचार प्रसार में दुनिया भर में भोजपुरी के झंडा फहरावत एह वेबसाइटन का मुकाबिले सौ दू सौ प्रतियन वाला किताबन के बेसी अहमियत दिहल गइल बा जवना में से बेसी ओह किताब के लेखक भा कवियन के जान पहिचाने ले सीमित रहि जाले. अगर अकादमी के ई बाति झूठ लागे त ओ ओह सात हजार किताबन में से सातो सौ किताब के प्रति देखा देव ! खैर छोड़ीं एह सब के. कुछ त सकारात्मक होखत बा एह चिट्ठी का मार्फत. वइसे ई उल्लेख कइल बहुते बेजाँय ना होखी कि अगर भोजपुरी इलाका के सांसद विधायक अपना अपना सदन में भोजपुरी में बोलसु त ओह लोग के वैधानिक तरीका से रोकल ना सकी काहे कि भारत सरकार के कानून भोजपुरी के हिंदी के उपभाषा मानेले अलगा भाषा ना आ हिंदी के सरकारी भाषा के मान्यता मिल चुकल बा. भले राष्ट्रभाषा के मान्यता आजु ले भारत सरकार नइखे दिहले हिंदी के !)\nअगिला महीना राज्यसभा के सांसदनो के अइसने चिट्ठी भेजल जाई.\n(अकादमी के पत्र का आधार पर अँजोरिया संपादक के टिप्पणियन का साथे)\nपाती के अंक 62-63 (जनवरी 2012 अंक) से – 3\nमारवाड़ियन आ ममता में ठन गइल बा\n2 thought on “भोजपुरी के संवैधानिक मान्यता खातिर सांसदन से गोहार”\nAHA BA RAUWA LOGAN KE MEHANAT RANG LAI\nBHOJPURI HINDI KE NAWUPANIWESHBAD SE MUKT HOI……….,.\nबात त ढेर बाऽ। ओइसे सात हजार से जादे किताब छापल गइल होई, एमें सन्देह नइखे। ई बात जरूरीओ बा काहे कि साहित्य के मापदंड आजो किताबे बा, वेबसाइट ना।


भिखारी ठाकुर के जयन्तिओ का दिने सून पड़ल रही उनकर गाँव – Anjoria\nदिसम्बर 18, 2015 कुतुबपुर, भिखारी ठाकुर\nभोजपुरी के लोकचितेरा कवि, नाटककार, समाज सुधारक भिखारी ठाकुर के जयंती एह साल उनका गाँवे कवनो समारोह नइखे होखत. पहिला बेर वाराणसी में भिखारी ठाकुर के जयन्ती समारोह आयोजित होखत बा.\nभिखारी ठाकुर के जनम सारण जिला के दियरा इलाका के गाँव कुतुबपुर में आजुए का दिने 18 दिसंबर के भइल रहुवे. भोजपुरी नृत्यनाटिका का जरिए सामाजिक सुधार के अलख जगाए वाला एह लोक चितेरा के उनुका सामाजिक योगदान खातिर पद्मश्री सम्मान दीहल गइल रहे.\nमशहूर साहित्यकार राहुल सांकृत्यायन का नजर में भिखारी ठाकुर ‘भोजपुरी के अनगढ़ हीरा’ रहलन, दू दर्जन से बेसी नाटकन का माध्यम से भिखारी ठाकुर समाज के अनेके कुरीतियन पर चोट कइले रहलन. उनकर लिखल नाटकन में बिदेसिया, गबर घिचोर, बेटी बेचवा वगैरह खास रहली सँ.\nमशहूर नाटककार संजय उपाध्याय भिखारी के‘ बिदेसिया’ के राष्ट्रीय स्तर पर मंचित क के मशहूर भइलन त गायिका कल्पना भिखारी के गीत गाके दुनिया भर में चर्चित भइली. उपन्यासकार संजीव भिखारी ठाकुर के जीवन पर ‘सूत्रधार’ लिखलन त बिहार राष्ट्रभाषा परिषद का तरफ से डॉ वीरेन्द्र नारायण यादव के संपादन में ‘भिखारी ठाकुर रचनावली’ प्रकाशित भइल. पटना में भिखारी ठाकुर पथ बा. अवतार नगर टीसन पर उनुका नाम के बोर्ड लागल बा. छपरा शहर में उनकर मूर्ति उनुका मंडली समेत लागल बा. बाकिर एही भिखारी ठाकुर के गाँव में अबकी कवनो आयोजन नइखे होखत.\nहर साल भिखारी ठाकुर जयन्ती पर समारोह करे वाला ललन राय एगो दुर्घटना में घवाहिल भइला का बाद से बीमार बाड़न. भिखारी ठाकुर के गाँव कुतुबपुर गंगा के कटान में पड़े जात बा.\nभिखारी ठाकुर के चिन्ता ओहू लोग के नइखे जे भोजपुरी के नाम पर तरह तरह के विश्व भा अखिल भारतीय नाम से संस्था बना के आपन गोटी सेट करे में लागल बाड़ें. बहुते लोग के त भिखारी ठाकुर के नामो से चिढ़ बा कि कतना बड़हन बड़हन पुरनिया साहित्यकारन के अनदेखी क के महज राजनीतिक मकसद से भिखारी ठाकुर के नाम जपल जात बा.


पटनो में बनारस लेखा गंगा आरती शुरु करे के तइयारी – टटका खबर\nपटनो में बनारस लेखा गंगा आरती शुरु करे के तइयारी\nपता ना लालू भाई के ई खबर कइसन लागल बाकिर सुने में आ रहल बा कि बिहार सरकार पटना के गाँधी घाट पर बनारस लेखा गंगा आरती शूरु करवावे के योजना में लागल बिया. शुरु में हफ्ता में दू दिन आरती होखल करी आ योजना सफल रहल त रोजे गंगा आरती करावल जाई. सरकार के इरादा एही बहाने पर्यटन के बढ़ावा देबे के बा. बनारस में गंगा आरती देखे खातिर विदेशी पर्यटकन के बढ़िया भीड़ जुटेला. बाकिर लालू भाई के एह बाति पर एतराज हो सकेला कि एहसे हिन्दू धर्म के बढ़ावा दिहल जा रहल बा.


भोजपुरी पट्टी के खबर (मंगल,7अप्रैल 2015) – टटका खबर\nभोजपुरी पट्टी के खबर (मंगल,7अप्रैल 2015)\n(सोमार,6अप्रैल के खबर)\nबक्सर रामरेखाघाट के हाई स्कूल के एगो मास्टर साहब के कपार कुछ लड़िका फोड़ दिहले सँ. मास्टर साहब नगर थाना में शिकायत लिखवले बाड़न.\nबक्सर जिलाधिकारी रमण कुमार छुट्टी से वापस लवटला का बाद अपना मातहत अधिकारियन पर बरखल शुरु क दिहलन आ अनुमंडलाधिकारियो के खबर ले लिहलन. एह बात से प्रशासनिक अधिकारी नाराज हो गइल बाड़े आ बिहार प्रशासनिक सेवा संघ, बासा, एह बात पर बइठक क के जिलाधिकारी से आपन नाराजगी जतवलसि.\nसासाराम जिला में दू करोड़ रुपिया के गबन का आरोम में चार गो चाउर मिल वालन पर मुकदमा दर्ज करवले बाड़न एसएफसी के जिला प्रबंधक. एह मिलन के नाम ह यशोदा राइस मिल, पटेल राइस मिल, ओम राइस मिल, आ पंचमूर्ति राइस मिल.\nरोहतास के करमा गाँव में दू गो लड़िका आहर में मछरी मारे का फेर में डूब के मर गइल बाड़े. दुनू के उमिर दस एगारह बरीस के रहल.\nछपरा जिला के मढ़ौरा स्टेट बैंक शाखा में रुपिया जमा करावे गइल एगो नवही के पाकिट मार के करीब 19300 रुपिया चोरा लिहल गइल. नवही असोइयाँ गाँव के ई नवही जब बैंक मैनेजर से शिकायत कइलसि त ऊ कुछ करे से मना कर दिहलन.\nदू दिन पहिले बनियापुर के प्रखंड स्वास्थ्य प्रबंधक पटना से एगो नवहिन के भगा ले गइल रहलन. ओकर खोज करत ओकर महतारी बनियापुर रेफरल अस्पताल पहुँचल त मामिला के जानकारी भइल. एह बीच लड़िकी त लवट आइल बिया बाकिर प्रबंधक अबहीं ले फरार बावे.\nशिक्षक दक्षता परीक्षा में दू दू बेर फेल होखे वाला गुरुजी लोग के नौकरी से बरखास्त करे के काम शुरु हो गइल बा. एह सिलसिला में छपरा के बारह गो आ आरा के अठारह गो गुरुजी लोग के हटावे के सूचना जारी हो गइल बा. अउरिओ जगहा कार्रवाई होखत बा बाकिर गोपालगंज में केहू बतावे वाला नइखे कि ओहिजा के गुरुजी लोग के का हाल बा. केहू फेलो भइल बा कि ना से कवनो अधिकारी का जानकारी में नइखे.\nआरा टाउन थाना के चिकटोली मुहल्ला में एगो बूढ़ औरत के जरा के मार देबे का मामिला में दू गो अपराधी सोमार का दिने कोर्ट में सरेंडर क दिहले.\nपुरबी चंपारण के मधुबन-चकिया बाराघाट रोड पर तालिमपुर का लगे सोमार का दिने भइल सड़क हादसा में बाराघाट पुल पर टोल वसूले वाला एगो कर्मचारी के मौत हो गइल. पचास बरीस के ई कर्मचारी मधुबन से मोबाइल खरीद के साइकिल से लवटत रहुवे जब एगो ट्रक ओकरा के कचारत भाग गइल.\nसिवान जिला के बड़हरिया इलाका के पड़वा गांव के एगो अपराधी शशि माँझी के हत्या करे के आरोप ओकरे साथी अनिल कुशवाहा प लागल बा. शशि के परिवार वालन के कहना बा कि अनिले ओकरा के अपना मोटरसाइकिल पर बइठा के ले गइल आ तरवारा बाजार का लगे ओकर हत्या करवा दिहलसि. हत्या के खबर उहे पुलिस के दिहलसि आ अस्पताल में आपन इलाज करावे का बीच भाग निकलल जवना से पुलिसो के ओकरा पर संदेह बढ़ गइल. अनिल कुशवाहा के बाद में गिरफ्तार क के पुलिस ओकरा से पूछताछ करत बिया.\nबलिया जिला के सुरेमनपुर टीसन का पछिमारा आउटर सिग्नल का लगे डाउन उत्सर्ग से गिर के 75 बरीस के एगो आदमी के मौत हो गइल. ओकर पहचान साबित नइखे भइल.\nदेवरिया सदर कोतवाली के सिपाही सोमार का रात अपने कोतवाल के घेर लिहले आ उनुका संगे हाथापाई आ मारपीट कइले. कोतवाल पर आरोप बा कि एगो मामिला में ऊ कोतवाली के एगो सिपाही के हवालात में बंद करा दिहले रहले जहाँ से बाद में ओकरा के निकालल गइल. बड़का अधिकारी अब एह मामिला के जाँच करे में लागल बाड़े.\nगाजीपुर पोस्ताघाट पर नहाए गइल जमालपुर के एगो नवही डूब गइल. बहुते खोजवला का बादो ओकर कवनो सुराग ना मिलल.\nगाजीपुर के सहेड़ी गाँव के एगो तीन साल के बच्ची के लाश एक दिन बाद घर का बगल में गड़हा में मिलल. घर वाले ओकरा के खोजत भर दिन परेशान रहलन आ अगिला दिने ओकर लाश मकान बनावे खातिर खोनल एगो गड़हा से मिलल.\nदेवरिया के अंसारी रोड शाखा से सेन्ट्रल बैंक के गायब बतावल जात2करोड़ 77 लाख रुपिया में से 65 लाख बैंक का तिजोरिए में मिल गइल. ओने एम मामिला में शक के सुई बैंक के सिपाही ओमप्रकाश सिंह पर जात बा जे तबे से फरार बा. ओकरा के पकड़े खातिर दबाव बनावे ला पुलिस ओकरा बेटा समेत 19 रिश्तेदारन के पकड़ लिहले बिया. सोमार का दिने सूचना मिलल रहे कि ऊ मऊ कोर्ट में सरेंडर करे आ सकेला जवना खातिर पुलिस पूरा घेराबंदी कइले रहुवे. सिपाही आजमगढ़ जिला के असोना गाँव के ह.\nमुर्गा खिआवे खातिर बोलवा के सोनहिता गाँव के 45 बरीस के एगो आदमी के हत्या करे के आरोप गनेशपुर गाँव के हरिहर के गिरफ्तार क लिहल गइल बा. मामिला के खुलासा हरिहर के औरत के बयान से हो गइल कि पता ना कवना बात पर दुनू जने मुर्गा खाए का बीचे में लड़ पड़ल रहले.\nयूपी के किसानन के भइल नुकसान के भरपाई करावे खातिर सरकार तीन सौ करोड़ रुपिया अउरी जारी क दिहले बिया. दू सौ करोड़ पहिलही जारी हो चुकल रहे. बेमौसम बरखा से प्रदेश के किसानन के फसल के बहुते नुकसान भइल बा.\nभाजपा का स्थापना दिवस समरोह में ओकर पुरनिया नेता लालकृष्ण आडवाणी ना अइलन. सुने में आवता कि उनुका के बोलहटे ना दिहल रहुवे आ खबर मैसेज क के भेजल गइल रहुवे.\nकरीब डेढ महीना से पता ना कहवां गइल राहुल गाँधी के अबहियोें ले कवनो पता नइखे चलल बाकिर उनुका के लेके बयानबाजी के दौर कांग्रेस में बदस्तूर जारी बा. अब सुने में आवत बा कि कांग्रेस के अधिवेशन के दिन टार दिहल गइल बा आ सितम्बर ले राहुल के पार्टी के कमान दिहल जा सकेला. बाकिर राहुल का जगहा सोनिए के बनल रहे के चाहीं अध्यक्ष.\nसुप्रीम कोर्ट सरकार से ‘जुवेनाईल’ – कम उमिरिया – अपराधियन से जुड़ल कानूनन में बदलाव करे के कहले बिया काहें कि एह घरी एकनी से जुड़ल अपराध बहुते बढ़े लागल बा.\nसोमार का दिने देश के अनेके मुसलमान नेता पीएम मोदी से भेंट क के उनुका से कट्टरपंथ आ आतंकवाद का खिलाफ एकजुटता देखावे के कोशिश कइलन आ कहलन कि मुस्लिम वक्फ बोर्ड के संपति से जुड़ल मुद्दा पर नजर डलला के जरूरत बा.\nजम्मू कश्मीर के शोपियां में तीन गो आतंकवादी हमला में3गो पुलिसवालन के मौत हो गइल.\nबिहार के मुख्यमंत्री रहल जीतन राम मांझी पिछला अतवार का दिने सुपौल के लोहिया नगर चौक पर डॉ. राम मनोहर लोहिया के मूर्ति पर माला चढ़वले त राजद के लोग सोमार का दिने मूर्ति के बाकायदा धुलाई क दिहल. एह मामिला में थाना में केस लिखावल गइल बा.\nरक्षामंत्री मनोहर पर्रिकर ने मुंबई के मझगांव डॉकयार्ड लिमिटेड में अपने देश के तकनीक से बनावल पहिलका पनडुब्बी स्कॉर्पियन के सोमार का दिने पानी में उतार दिहले. एकरा के फ्रांस के सहयोग से चलावल जात बा आ एह तरह के छह गो पनडुब्बी बनावल जाई.\nराजद के लालू का बाद अब जदयू के नीतीशो के बयान आइल बा कि जनता परिवार के विलय एही महीना पूरा हो जाई.\nकांग्रेसी नेता राजीव शुक्ला के आईपीएल संचालन परिषद के अध्यक्ष बना दिहलसि बीसीसीआई. राजीव शुक्ल कहलन कि आईपीएल में सुधार ले आवे के कोशिश करीहें.\nपहिले से मिलत जानकारी के गलत बतावत अब कहल जात बा कि पीपुल्स डेमोक्रेटिक पार्टी के अध्यक्षा महबूबा मुफ्ती प्रधानमंत्री नरेंद्र मोदी के मंत्रीमंडल में शामिल ना होखीहें. खुद मुफ्ती मुहम्मद सईद कहलन कि उनका नइखे लागत कि महबूबा मोदी के मंत्रीमंडल में शामिल होखीहें.\nकांग्रेसी नेता कैप्टन अमरिंदर सिंह कहले बाड़न कि पंजाब आ हरियाणा का बीच नदियन के पानी के बँटवारा का मामिला में अगर उमा भारती पंजाब के एको बूंद पानी लेबे के कोशिश कइली त उनुका के उलुटा लटका दीहें अमरिंदर.\nTags: News in Bhojpuri, आजमगढ़, आरा, गाजीपुर, छपरा, टटका खबर, देवरिया, बलिया, भोजपुरी में खबर., मऊ


ई हवें खेसारी, बेराईं सभे - डॉ. जयकान्त सिंह 'जय'\nबात कुछ दिन पहिले के मन पड़ल बा। कह दीं ना त बिसर जाई। साँझि खाँ चाचा-भतीजा दुकान पर पहुँचल लोग। चाचा के देखते छवारिक दोकानदार बाबा के बइठे ला बिट्ठा देत परनाम कइलस। फेर पुछलस जे का चाहीं काका? ओकर सवाल सुनके चाचा बोललें जे एक सेर रहरी के दाल जोख दऽ। दोकानदार जुरते सेर भर रहरी के दाल जोख के कागजी खदोना में आगे रख दिहलस। चाचा पूछलें- रहरिए के दाल नू ह? एह पर ऊ दोकानदार बोलल- हं काका, आजुए त ई बोरा ले आइल बानी बनियापुर कावर से। आ पहिले-पहिले रउरे ला तउल रहल बानी।\nचाचा खदोना खोल के कुछ दाल हाथ में लिहलें। मलले फेर नाक से सुंघलें। एकरा बाद हाथ में उलीचत कहलें- 'रे, तें हमरे के पढ़ावे लगले। ई रहर ह? ई त निठाह खेसारी ह। हम रहर आ खेसारी चिन्हबे ना करीं? साठ- एकसठ ले त हमरो किहां कुछ उपजते रहे। एकसठ में सरकार बोए, बेचे आ खाए पर रोक लगा दिहलस त बोअल छोड़ दिहनीं।' हम भक आ दोकानदारो भक। दोकानदार त माने खातिर तइयार ना। आ एने चाचा अपना जिद पर अड़ल। फेर चाचा कहलें- 'देख बबुआ, रहर आ खेसारी के चिन्ह सभका नइखे। आज लोग खेती- गिरहस्ती छोड़ रहल बा। बाजार आ दोकान पर जवने बता-समझा के लोग तउल देता। लोग उहे कीन-बेसाह के घरे ले जाता। अब त अर-अनाज के ना रूप-रंग चिन्हाता आउर ना असली सवादे भेंटाता। बाकिर रहर रहर ह आ खेसारी खेसारी। अँखिगर आ असली खेतिहर का एह दूनो के मरम आ फरक बुझाला। दूनो दलहने ह। दूनो के रूप रंग आ बनाव एके नीयन होला। बाकिर ओकर गुन आ सवाद अलग-अलग होला। अइसे आवऽ एकर फरक हम तोहरा के समझा दीं- देखऽ, एक त एकरा दाना के दल रहर के दाल से छोट होला, दोसरे ई रहर के दाल नीयन खूब पीअर ना होखे, तीसरे ई कुछ चकोर आ चापुट होला, चउथा के एकर सवाद कुछ कुछ मीठरस आ कड़ुआ होला अउर एकर तासीर ठंढ़ा होला। उहँवे रहर के दाल एकरा हजूरा ढेर पीअर होला आ एक ओर चिपटल आ दोहरा ओर से गोलाई लेले होला। बाकिर जब एह खेसारी के रहर के दाल का सङे फेंट दिहल जाला त इहो ओकरे भावे बिकाय लागेला। सबका एकर चिन्ह ना होखे।\nएतना सुन के दोकानदार आपन माथ पकड़ लिहलस। फेर चाचा से बोलल- ' हम त ठगा गइनीं ए काका। एह से ई लागऽता जे अब लोग देहातो में ठगऽता। अइसे ऊ रेट बाजार से कमे लगा के दिहलस ह। हम त अजब ठगइनीं। एतना सुन के चाचा कहलें कि जब हम लरिका रहीं त दुआर पर रहर के दाल बेचे वाला आइल त हमार माई चिन्ह गइली कि ई खेसारी ह। फेर ओह बेपारी के डांटत कहले रहली-' नया नया पदना बनल बेपारी, लादे के रहर त लदलस खेसारी।' 'ए बाबू, तूं एकरा के रखऽ। हम एह बयाह चीज के बेसाह के का करब। एकरा से हमरा घर भर बेराला।' एकरा बाद चाचा-भतीजा लौट चलल लोग।\nलौटे के त चाचा-भतीजा दोकानी से लौट आइल लोग। बाकिर भर रास्ता भतीजा इहे गुना-भाग करत आइल जे खेसारियो के त दाले होला। दाले ना ओकर कादो लोग सागो खाला फेर ओकर कवन कसूर बा कि चाचा दोकानदार के खेसारी के दाल लौटा देलें ह। जब घर-दुआर सगरो साँझ देखा दिहल गइल। चाचा आपन संध्या-पूजा करके अहथिर भइलें कि भतीजा उनका नियरा जाके बइठ गइले। चचो बुझ गइलें कि भतीजा कुछ पूछे पहुँचल बा। बाकिर ऊ अपना ओर कुछ ना बोललें त भतीजा खेसारी के लेके अपना सवाल रखलें कि आखिर खेसारियो त अनाजे ह फेर ओकर अइसन का कसूर भा अवगुन बा कि केहू खाई ना। सरकार आ अधिकारी लोग ओकरा बोए, कीने-बेचे आ खाए पर रोक लगा देला।\nचाचा भतीजा के बात बहुते चाव से सुनलें आ फेर चालू भइल उनकर लम्बा परबचन - ' ई त ठीक बा जे खेसारियो एगो अन्ने ह। बाकिर आदमी अपना बिबेक आ अनुभव के आधार पर तय करेला कि कवन अन्न कब, कतना आ कवना हिसाब से खाइल स्वास्थ्य खातिर जरूरी ह आ स्वास्थ्य का हिसाब से कवन अन्न ना खाए के चाहीं। कहल बा कि 'जइसन खइबऽ अन्न, ओइसन होई तन-मन आ जइसन पीअबऽ पानी, ओइसन होई बोली-बानी।' अन्न का तासीर के असर आदमी का देह, दिल आ दिमाग पर होला। जीवन ला जरूरिआत हर बात के वेद-शास्त्र में खूब समझा-बुझा के आ फरिआ-फरिआ के लिखल बा। अथर्ववेद के उपवेद ह आयुर्वेद। जवना में बतावल बा कि हमनीं जवना अन्न के आहार बनाइले ओकरा में चार चीज होला- दही (दधि), घीव (घृत), मध (मधु) आ अमृत। ई कइसे, से समुझऽ।\nपौधा भा झाड़ में लागल कांच अन्न के दाना मेंं दूध होला। कांच दाना के दबवला पर दूध निकले लागेला आ उहे जब पक्ठाके पाक जाला तब उहे दूध गढ़ाके वैदिक भासा में दही के रूप ले लेवेला। जवना से एह देह के मांस आ हड्डी आदि ठोस भाग बनेला। अइसन मान्यता बा कि अनाज के ई भाग पृथ्वी से आवेला आ ओकर अइसन ठोस होला। घीव अन्न के आगे के भाग ह। घीव मतलब चिकनाई। अन्न के दाना जब पीस के सानल-गूंथल जाला त ओकरा में लोच आ चिकनाहट आ जाला जवना से ऊ पिंड रूप में आ जाला। अन्न के ई भाग मतलब चिकनाई वाला घीव अंतरिक्ष के भाग ह। मध यानि मधु अन्न के तिसरका भाग ह। एकरे चलते अन्न में मिठास आवेला। बाजरा के आटा में बिना कुछ फेटले खइला पर मिठापन के अनुभव होला। आयुर्वेद के अनुसार अन्न में ई तत्व द्युलोक से आवेला। गायत्री मंत्र के 'ऊँ भूर्भुवः स्व' इहे पृथ्वी, अंतरिक्ष आ द्युलोक ह जवना से अन्न में दही, घीव आ मधु आवेला। अमृत अन्न के चउथा भाग ह। जवन अन्न के आउर सुस्वादु आ गुनकारी बनावेला।जवना के आहार से मन तृप्त हो जाला। आयुर्वेद के अनुसार अन्न में ई तत्व गोलोक से आवेला। एह गोलोक के परमेष्ठि लोक भा विष्णु लोक कहल जाला। एही लोक से अन्न में सवाद भा अमृत मिलेला जवना के सोमरस कहल जाला।\nएह तरह से जवना अन्न से ई तन-मन के रचना होला ओकर सिरजना में एह चारो लोक के भूमिका बा। ए मरम के जाने-बूझे वाला विवेकी आदमी ज़मीन, जल, जंगल आ जीव का बनल परस्पर आधारित जीवन चक्र से परिचित हो के पृथ्वी आ प्रकृति के मतारी मान के पूजा करेला। एही से वेद में कहल गइल जे 'पृथ्वी हमार माई हई आ हम उनकर संतान'- 'माता भूमि: पुत्रोऽहं पृथिव्या:।' एही से पुरखा-पुरनिया लोग जमीन के साफ-सुथरा राखे। जल के गंदा करेके पाप बतावे। जंगल का गाछ-बिरीछ के अकारन ना काटके देवता मानके पूजा करे। जीव रूप में आउर पसु-पक्षी आदि के देवी-देवतन के सवारी बताके रक्षा करे के भाव पैदा करके पर्यावरण के संतुलित राखे के उतजोग में लागल रहे।\nआहार में लिहल अन्न सार क्रमवार कई रूप में बँट के देह के तइयार करेला। अन्न के सबसे पहिले रस बनेला जवन देह में रह जाला आ अन्न के जवन भाग रस ना बन पावे ऊ मल आदि बनके देह से बाहर निकल जाला। देह में बचल रस से खून, खून से मांस, मांस से चर्बी, चर्बी से हड्डी, हड्डी से मज्जा\nआ मज्जा से सार रूप में शुक्र भा वीर्य बनेला। जवना के पाके आदमी में आपन संतान पैदा करेके क्षमता पैदा होला। कहे के मतलब ई कि अन्न का स्थूल भाग से देहे के रचने ना होखे बल्कि ओकर असर पीढ़ी दर पीढ़ी बढ़त जाला। आ ओकरा सूक्ष्म भाग से मन-प्रान पुष्ट होला। एही से विवेकी आदमी अन्न के गुन-धर्म के विचार करके ओकर आहार करेला। कवन अन्न सात्विक आ हलुक प्रकृति के बा आ कवन राजसी भा तामसी आ भारी प्रकृति के। कवनो के आहार से देह, दिल आ दिमाग हलुक आ निरोग रही आ कवना के लिहला से ई सब भारी आ रोगी हो जाई। तासीर का हिसाब से कवन अन्न-अनाज कवना मौसम में कवना हिसाब से खाइल जाई भा ना खाइल जाई। एह सब पर पुरखा लोग विचार कइले बा।'\nचाचा का प्रवचन से अगुता के भतीजा टोकऽलस- अरे चाचा, हम का पूछले रहनीं ह आ रउआ का का कह गइनीं। हमरा के खेसारी के बारे में आ ओकरा कसूर भा अवगुन के बारे में बताईं ना।' ई सुनके बाबा ठठाके हँसले आ बोलले- हं रे, हम कहाँ से कहाँ चल गइनीं। खैर, ऊ सब छोड़। अब खेसारी के गुन-अवगुन ध्यान से सुन।\nई खेसारी दलहन ह आ एकरा कलगल डाढ़-पात के गाहे-बगाहे लोग सागो बनाके खाला। बाकिर डेराइए के। ई रबी फसल मकई , गेहूं आदि में खर-पतवार लेखा उपजेला। आ जदि ढ़ंग्गर साफ सफाई ना कइल गइल त मकई-गेहूं कुल्ह के छाप लेवेला। फेर मकई गेहूं जइसन उपयोगी फसल लोग के जान-परान सांसत में पड़ जाला। ओह लोग के ऊ विकास ना हो पावे जवन होखे के चाहीं। पहिले वन विभाग सीसो, सगवान, नीम, बर, पीपर आदि उपयोगी गाछ-बिरीछ लगाई आ ओह सब के अनेरिआ माल-जाल से बचावे खातिर बबूर का कांट से रून्ह दी। बाकिर होई का जे ढ़ंग्गर निगरानी का अभाव में लगावल जरूरी पौधा लोग सुख जाई आ बबूरे ओह लोग का जगहा सीना तान के उपज जाई। जइसे पहिले नीमन-नीमन पढ़ल-लिखल समाज आ देस का प्रति जागरूक जानकार-वफादार नेता लोग का सेवा आ सुरक्षा में हट्ठा-कट्ठा, बरिआर, दबंग पहलवान लगावल जात रहलें। ऊ दबंग देखलें स कि ई नेतवा सब त हमनिए के बदौलत सुरक्षित बाड़न स आ लामा-लामा पिंगिल झांटत बाड़न स। एकनी के जनता भगवान लेखा पूजता। ई काम त हमनियों कर सकिले। फेर गंवे गंवे ऊ ईमानदार-जानकार आ समाज-देस ला वफादार नेता लोग बछात, छंटात आ ओरात चल गइल आ ओह लोग का आज वाला दबंग-दरंग सेवा आ सुरक्षा के ठीकेदार जनसेवक बनके सेवा में लाग गइल बाड़ें। ओकर सुफल-कुफल सभका सोझा बा। एह से एह सबके पहिले खेसारिए लेखा सोहात-बछात रहे। बाकिर एक चीज बा कि ई जेतना जल्दी उजिआला-उफनालें ओतने जल्दी कबरइबो करेलें। खेसारी के झाड़ मोट ना, लतरिआह होला जवना से लोग एकर नाम 'लतरी' चाहे 'लतारी' भी रखले बा। एक फूल बिख का रंग नीयन सिआह आ रूप बिर्हिनी जइसन लागेला। एकर ढेढ़ी-छीमी केराव के ढेढ़ी-छीमी नीयन बुझाला। जवना से बेबूझ वाला आदमी का मटर के भक हो जाला। बाकिर बात बुझाते उनका भकू लाग जाला।\nहमनीं का पुरखा पुरनिआ लोग के ज्ञान किताबी कम आ अनुभव के जादा रहे। एह से ऊ लोग अपना अनुभव के पीढ़ी दर पीढ़ी साझा करत सावधान करे। हमहूं सुनले बात बतावऽतानी जे एकरा के खाए में ऊ लोग अपनहीं भर परहेजी ना रहे बल्कि अपना माल-मवेसिओ के खाए ना देवे। ओह लोग का जब कवनो उपाय ना रह जाए त माल मवेसी के चारा आ चुन्नी खातिर एकर उपयोग करे। घर में मूंग, मसूर, चना, मटर, बकला भा रहर के दाल ना रहला पर घटले एकर सेवक होखे। ई एतना बयाह मतलब रोग-बेआही के घर ह कि एकर असर जल्दिए पता चल जाला। एकरा खइला से आदमी के गठिया धर लेला। लकवा के बेमारी हो जाला। पांव फूल जाला। बात-बाई पकड़ेला। देह, दिल आ दिमाग तंत्रिका तंत्र के डिसार्डर भइला धीरे धीरे सुस्त होखे लागेला। अपंग होखे के खतरा बढ़ जाला। कान का नस पर अइसन असर होला कि सुनाई कम देवे लागेला। आँख के रोसनी धीरे-धीरे कम होखे लागेला। ई एतना ना तेलाह अनाज ह कि बेपरमान खइलऽ कि सरी-नरी खुलल। पेट फूल के नगाड़ा भइल। मतलब हजार सामत आ सकेला। एही से बंगला में एकर एगो नांव 'कसूर' भी ह। अंगरेज अपना भासा में एकरा के ' 'डॉगटूथ पी' (Dogtooth pea) कहेलें स। एकर वानस्पतिक नांव 'लेथाइरस सेटाइवस' ( Lathyrus Sativus) ह। मतलब एकरा से जिन सटलें तिन लथरइलें। काहे कि वैज्ञानिक लोग के अनुसार एकरा में ओ. ए. डी. ए. पी. ( वीटा एन आक्सील डाई अमिनो प्रोपियोनिक ) नांव के जहरीला एसिड पावल जाला। जवन कई गो बेमारी के जड़ ह। ई आदमी का तंत्रिका तंत्र के अइसन ध्वस्त कर देला कि कुछ दिन में नर्वे काम कइल छोड़ देला। एही चलते जब सन् उनइस सौ सात में सुखाड़ के बेरा मध्यप्रदेश के रीवा नरेश खेसारी का खेती पर रोक लगा देले रहस। सन् उनइस सौ एकसठ में भारत सरकार प्रतिबंध लगवले रहे। महाराष्ट्र सरकार खेसारी बोए वाला खेतिहर किसान लोग का खिलाफ कठोर कदम उठवले रहे। सरकारी अधिकारी खेत में बोअल किसान लोग के कुल्ह खेसारी के जजात जरवा देले रहस। ओह लोग के हर-हेंगा आ बैल ले जप्त हो गइल रहे। एह से ई बांचे आ बेरावे के चीज ह।\nबाकिर आज एतना के सोचऽता। जवने आवे सोझा, उहे भकोसऽ ओझा। जवना के फल केहू एक ना, सउँसे समाज भुगतऽता। ई त तुरते उपराजल जा सकेला आ रहर के उपराजे में समय लागेला। आज लोग के नजर अपना भा समाज का स्वास्थ्य से जादे दाम-मुद्रा पर बा। एही से व्यापारी से छोट-बड़ दोकानदार ले सभे रहर में, चना के बेसन में, लड्डू सहित आउर-आउर मर-मिठाई में खेसारी के मिलावट करऽता। आरे जल्दबाजी का चक्कर में रहर ना बो के लालच में खेसारी बोआई त उहे नू पंथ पड़ी। लोग मरी त मरी। सरकार के खाद्य सुरक्षा अधिकारी जब ना तब अनाज के गोदाम पर, रहर के दाल मील पर, चना के बेसन मील पर, दालमोट आ बड़ी बनावे का मील पर खेसारी का मिलावट के लेके छापा मारत रहेलें। एगो न्यूज अखबार में पढ़ले रहीं जे कानपुर के दालमोट विक्रेता के घर पर छापा मार के मिलावट पकड़ाइल रहे। ओह विक्रेता सब के कोर्ट चालीस हजार से लेके दस हजार तक के जुर्माना आ छव छव महीना के जेल के सजा सुनवले रहे। बाकिर मनबढ़ू लोग मिलावट से परहेज कहाँ करऽता आ बेपारी आ अधिकारी लोग का मिलीभगत आ प्रशासन का ढ़ीलासीली से मिलावट के धंधा जोर सोर से जारी बा। जवना से अब ई बयाह आ रोग के घर खेसारियो रहर-चना के भावे बाजार में बिकाता, पूछाता आ पूजाता।\nसबसे सोचे वाला बात ई बा कि होइबो ई खेसारी होइबो करेला खास क के पूर्वी बिहार आ पच्छिमी उत्तर प्रदेश का भोजपुरिया मैदानी इलाका में। आउर प्रदेश में बहुत कम पावल जाला। एही से एह इलाका में एकरा फेंटफांट के संभावना ढ़ेर होला आ लोगो का होला कि अपना जमीन आ जवार के चीज बा त फेंक ना नू दिआई। बाकिर लोग का सोचे के चाहीं कि रोगवो त अपना देहवे से पैदा होला त ओकरा के कहाँ नेह-प्रेम से आपन जान-मान के पोसल जाला। पराया औषधि के आपन बनाके उनका दुरदुरावल-भगावल जाना कि ना। मिलावट के कुफल देह, दिल आ दिमाग थोड़े भोगऽता, देसो भोगऽता। बड़का-बड़का फेरल चोर, उचक्का, दबंग, लूटेरा, ठग, धोखेबाज तरह-तरह के जोगाड़ भिराके, बहला-फुसला के सीधुआ जनता के लोभ लालच देखा के नेता आ सरकार बनके लूट रहल बाड़ें। अइसन मिलावट आज विद्यालय, संगीतालय, देवालय, औषधालय, सचिवालय, न्यायालय कहाँ नइखे रुकता? सभे हलकान बा। बाकिर ई मिलावटी आदमी भा अनाज जात, मजहब, भासा, इलाका सब का आड़ में रात-दिन सभका के बुरबक बना के जेकरा के ठग रहल बाड़ें ओकरे से पूजाइयो-पूछाइयो रहल बाड़ें। एह तरह से बबुआ भतीजा जी, '\nई बा घोर मिलावट के बगदल, बउराइल बहकल काल,\nरहर कहाये लागल 'टुअर' जबसे ओकरा में फेंटाये लगलें खेसारी के दाल।\nअउर गोल्ड के रोल में रोल्डगोल्ड से व्यापारी भइलें मालामाल।\nचौबीस कैरेट के सोना का नीचे खसकल जमीन आ हाल भइल बेहाल।'


महाराजगंज में नीतीश के हार भइल, कहलें लालू प्रसाद – टटका खबर\nमहाराजगंज लोकसभा उपचुनाव में अपना उम्मीदवार प्रभुनाथ सिंह के शानदार जीत का उमेद से खुश लालू प्रसाद कहलन कि महाराजगंज के हार नीतीश कुमार के निजी हार माने के चाहीं. कहलन कि जनता हमनी ले आगा चलेले आ खुद जनते हरा दिहलसि नीतीश कुमार के लिफाफाबाजी के.\nई खबर लिखत घरी ले चुनाव परिणाम सामने नइखे आइल बाकिर पचास हजार से अधिका वोट के बढ़त बना लिहले प्रभुनाथ सिंह के जीतल तय हो गइल बा. पी के शाही आपन हार पहिलही सकार चुकल बाड़न. कांग्रेस एह फिराक में रहुए कि चुनाव के तिकोनिया बना देव बाकिर अइसन हो ना सकल आ चुनाव जदयू आ राजद का बीच के हो के रह गइल. लागत बा कि नरेन्द्र मोदी के खिलाफत कइला का चलते इलाका के भाजपाई एह चुनाव में सक्रिय ना भइलें आ जदयू ऊ कमाल ना कर सकल जवन करे के सपना देखत रहुवे. अलग बाति इहो बा कि महाराजगंज सीट से राजदे जीतल रहुवे पिछलको बेर आ प्रभुनाथो सिंह तीन बेर जीत चुकल बाड़न एहिजा से. उमाशंकर सिहं के निधन का बाद प्रभुनाथ सिंह के हरावल आसान ना रहुवे काहे कि इलाका में राजपूत वोट भरपूर बा.\nओने गुजरात के दुनु लोकसभा उपचुनाव भाजपा जीत लिहलसि. आ विधानसभा के चारो सीट पर भाजपे के जीत पक्का लागत बा. जाने जोग बा कि ई छहो सीट पहिले कांग्रेस का लगे रहुवे.\nपश्चिम बंगाल में हावड़ा सीट पर अब तृणमूल उम्मीदवार निर्णायक बढ़त बना लिहले बाड़न.\nTags: उपचुनाव, लोकसभा


मनोरा\t: पुं० [सं० मनोहर] पूजा आदि के उद्देश्य से बनाई जानेवाली गोबर की मूर्ति।\nमनोराज\t: पुं० मनोराज्य।(यह शब्द केवल स्थानिक रूप में प्रयुक्त हुआ है)\nमनोराज्य\t: पुं० [सं० मनस्-राज्य, मध्य० स०] १. मन रूपी राज्य। २. मनमाने सुखो की मन में की जानेवाली कल्पना। ३. कल्पना से खड़ा किया हुआ कोई सुन्दर तथा सुखद आयोजन।


गोरखपुर – Page2– टटका खबर\nगोरखपुर में बस का चपेटा से नवही के मौत\nगोरखपुर 13 अप्रैल (वार्ता). गोरखपुर के गुलहरिया इलाका में शुक का साँझे एगो स्कूल बस का चपेट में अइला से एगो नवही के मौत हो गइल. पुलिस सूत्र बतवले कि गुलहरिया इलाका के टिकरिया गांव के 20 बरीस के सोनू यादव सड़क किनारे खेत में घर बनाके रहत रहुवे. घर का सोझा गोरखपुर से महराजगंज\nट्रैक्टर से कचरा के चालक के मौत डेहरी आन सोन 07 अप्रैल (वार्ता). रोहतास जिला के डेहरी नगर इलाका में भइल एगो सड़क हादसा में गोपी बीघा के 30 बरीस उमिर के सत्येंद्र महतो अपने ट्रैक्टर से दबा के मर गइलें. ऊ अपने ट्रैक्टर चला के जात रहलें जब बस पड़ाव का नियरा एगो बालू\nपेड़ से टकरा के पोखरा में गिरल कार, छह लोग के जान गइल\nगोरखपुर 01 अप्रैल (वार्ता). गोरखपुर के बांसगांव इलाकाक्षेत्र में आजु एगो कार सड़क किनारा के पेड़ से जा टकराइल आ एह हादसा में एके परिवार के छह बेकत के जान चलि गइल आ दू जना घवाहिल हो गइलें. पुलिस बतवलसि कि मलहानपुर गांव का लगे आजु भोरे भइल हादसा कार के बेकाबू हो गइला का\nदेवरिया, 27 मार्च (वार्ता). गोरखपुर मण्डल में पूर्वांचल बैंक के हड़ताल का दुसरका दिने एक करोड़ रूपिया से बेसी के लेन देन पर असर पड़ल. ग्रामीण बैंक आफिसर्स एसोसिएशन के बैनर तर बैंक कर्मी तीन दिन के हड़ताल पर बाड़ें. एसोसिएशन के महामंत्री सुरेश चंद्र श्रीवास्तव ‘यूनीवार्ता’ के बतवलें कि गोरखपुर मण्डल के देवरिया, गोरखपुर,\nचारा घोटाला के एगो अउर मामिला में शनिचर का दिने फैसला रांची 16 मार्च (वार्ता). केंद्रीय जांच ब्यूरो के विशेष अदालत में पुरनका बिना बाँटल बिहार के कुख्यात अरबों रुपिया के चारा घोटाला के एगो मामिला, दुमका कोषागार से अवैध निकासी, के फैसला काल्हु शनिचर का दिने सुनावल जाई. सीबीआई के विशेष न्यायाधीश शिवपाल सिंह\nलखनऊ आ पटना, 11 मार्च (वार्ता) बिहार में लोकसभा के अररिया सीट आ विधानसभा के दू गो सीटन – जहानाबाद आ भभुआ – पर आ यूपी के – गोरखपुर आ फूलपुर – लोकसभा सीटन पर आजु करावल जा रहल भोटिंग सबेरे सात बजो से शुरू हो गइल बा. इलाहाबाद से खबर मिलत बा कि बूथ\nबाबा राघवदास मेडिकल कालेज में एमसीआई टीम निरीक्षण करे आइल\nगोरखपर, 07 मार्च (वार्ता). बाबा राघवदास मेडिकल कालेज में 50 से बढाके एक सौ कइल गइल एमबीबीएस सीटन के मान्यता खातिर जरुरी संसाधन देखे आ कॉलेज में चलत परीक्षा देखे खातिर मेडिकल काउंसिल आफ इंडिया के टीम आजु व्यवस्था के निरीक्षण कइलसि. एमसीआई टीम में रोहतक मेडिकल कालेज के बाल रोग विभागाध्यक्ष डा. संजीव नंदा\nकह रहीम कइसे निभी, केर-बेर के संग\nलखनऊ 04 मार्च (वार्ता) “कह रहीम कइसे निभी, केर-बेर के संग.” ई कहना बा यूपी के मुख्यमंत्री योगी आदित्यनाथ के. उनुका से पुछाइल रहे कि यूपी में समाजवादी पार्टी (सपा) आ बहुजन समाज पार्टी (बसपा) के बढ़त नजदीकियन के ऊ कवना तरह देखत बाड़न. सुने में आवत बा कि बसपा गोरखपुर आ फूलपुर लोकसभा सीट


कामाख्या मंदिर - विकिपीडिया\n26°09′59″N 91°42′20″E / 26.166426°N 91.705509°E / 26.166426; 91.705509निर्देशांक: 26°09′59″N 91°42′20″E / 26.166426°N 91.705509°E / 26.166426; 91.705509\nNilachal Hill, Guwahati\nइतिहास आ प्रशासन\nMlechchha dynasty. Rebuilt by Koch King Nara Narayan and Ahom kings\nकामाख्या मंदिर, जेकरा भोजपुरी में कामरू-कमिच्छा मंदिर चाहे कौंरू कमिच्छा मंदिर कहल जाला, आसाम में इहाँ के प्रमुख शहर गौहाटी के लगे एगो देवी मंदिर बाटे। ई हिंदू धरम के शाक्त शाखा के मंदिर हवे आ 51 गो शक्तिपीठ सभ में गिनल जाला। हिंदू धरम माने वाला लोग, आ एहू में शाक्त मत के लोग खातिर ई मंदिर खास महत्त्व के हवे। पुराना जमाना से ई तांत्रिक बिद्या के सिद्धी हासिल करे के अस्थान के रूप में बिख्यात हवे।\n↑ "Along with the inscriptional and literary evidence, the archaeological remains of the Kamakhya temple, which stands on top of the Nilacala, testify that the Mlecchas gaveasignificant impetus to construct or reconstruct the Kamakhya temple." (Shin 2010:8) harv error: no target: CITEREFShin2010 (help)\n↑ "it is certain that in the pit at the back of the main shrine of the temple of Kamakhya we can see the remains of at least three different periods of construction, ranging in dates from the eighth to the seventeenth century A.D." Banerji 1925, p. 101 harv error: no target: CITEREFBanerji1925 (help)\nई लेख कौनों धार्मिक स्थल या बिल्डिंग संबंधित एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=कामाख्या_मंदिर&oldid=681609" से लिहल गइल\nआसाम के संस्कृति\nपन्ना जिनहन पर ज्ञानसंदूक हिंदू मंदिर के नामालूम पैरामीटर के साथ इस्तेमाल बाटे\nधार्मिक स्थल आ बिल्डिंग आधार\nएह पन्ना पर आखिरी बेर संपादन 30 नवंबर 2020 के 07:13 बजे भइल रहल।


महाराष्ट में5अप्रैल के बाज गइल “बिगुल” – Anjoria\nजितेन्द्र यादव अभिनीत भोजपुरी फिलिम “बिगुल”5अप्रैल से मुंबई में रिलीज हो गइल. निर्देशक रविकांत के ई फिलिम भूमाफियन के खिलाफ बिगुल फूंकले बिया. एहमें जितेन्द्र यादव आ शालिनी पाण्डे के जोड़ी बा. मुख्य कलाकार बाड़ें हैदर काज़मी, अक्षरा सिंह आ साथ में बाड़ें संजय कुलकर्णी, मनीष खन्ना, कृष्ण गोपाल, संगीत रमण, सुप्रिया गोपाल, आ मनीष पन्त वगैरह.


मानव के सभसे पुरान अवशेष दक्खिन एशिया में मिलले के प्रामाणिक तिथि 30,000 साल पहिले के बतावल जाला। लगभग एही काल के मेसोलिथिक रॉक आर्ट के साइट सभ भारत के कई सारा भाग में पावल गइल बाड़ी, जवना में मध्य प्रदेश में मौजूद भीमबेटका के गुफा उल्लेख जोग बाड़ी सऽ। उपमहादीप में, लगभग 7,000 ईसा पूर्व के नियोलिथिक आबादी के पहिला चीन्हा मेहरगढ़ आ कुछ अन्य पच्छिमी पाकिस्तानी इलाका में मिले ला। ईहे क्रमशः बिकास करिके सिंधु घाटी सभ्यता के निर्माण कइलें, जवन दक्खिनी एशिया में पहिला शहरी संस्कृति रहल; ई लगभग 2500-1900 ई॰पू॰ के समय में वर्तमान समय के पाकिस्तान आ पच्छिमी भारत के इलाका में फलल-फुलाइल। मुअनजोदारो (मोहनजोदड़ो), हड़प्पा, धौलावीरा, राखीगढ़ी आ कालीबंगा जइसन शहरन के इर्द-गिर्द केंद्रित, बिबिध प्रकार के रोजगार पर आजीविका खातिर निर्भर, ई सभ्यता शिल्प उत्पादन आ तरह-तरह के बाणिज्य-ब्यापार में काफी आगे रहल।\n2000-500 ई॰पू॰ के समय में संस्कृति में मामिला में, उपमहादीप के कई गो क्षेत्र चाल्कोलिथिक से लोहा जुग में प्रवेश कइलें। हिंदू लोग के सभसे पुरान ग्रंथ वेद एही काल में रचल गइलें  आ इतिहासकार लोग पंजाब क्षेत्र आ ऊपरी गंगा मैदान में एगो वैदिक संस्कृति प्रकल्पित कइले बा। ज्यादातर इतिहासकार लोग एह काल के दौरान, उपमहादीप में कई ठे लहर के रूप में इंडो-आर्यन माइग्रेशन भइले के भी स्वीकार करे ला। कास्ट सिस्टम एही काल में पैदा भइल आ समाज में ऊँच-नीच के बिभाजन भइल जवना में क्रम से पुजारी, जुद्ध करे वाला आ खेती आ बाणिज्य करे वाला, आ सबसे नीचे अशुद्ध मानल जाये वाला पहिले के लोग; आ छोट जनजातीय इकाई सभ एकट्ठा हो के धीरे-धीरे राजसत्ता वाले राज्य में बदलत गइल। पुरातत्व के खोज में, दक्कन पठार इलाका में एह काल में मुखिया आधारित राजनीतिक इकाई होखला के परमान मिलल बा। दक्खिनी भारत में एह समय के स्थाईत्व वाली जिनगी के परमान के रूप में कई ठे मेगालिथिक स्मारक मिलल बानें, संगहीं अगल-बगल खेती के परमान मिलल बा, सिंचनी खातिर बनल तालाब, आ कारीगरी के परमान भी मिलल बाटे।\nमूल आ पुरान भारतीय प्लेट अब प्रायदीपीय भारत के रूप में बाँचल बाटे आ ई भारत के सभसे पुरान आ भूबिज्ञान के हिसाब से सभसे स्थाई हिस्सा हवे। ई उत्तर के ओर अपना बिस्तार में मध्य भारत के सतपुड़ा परबत श्रेणी आ बिंध्याचल परबत श्रेणी ले बिस्तार लिहले बाटे। ई दुनों, लगभग समानांतर श्रेणी, गुजरात राज्य के अरब सागर के तट से ले के झारखंड राज्य में मौजूद छोटानागपुर के पठार ले फइलल बाड़ी। दक्खिन में, बाकी के पठारी हिस्सा, दक्कन पठार अपना पच्छिम सीमा पर पच्छिमी घाट से आ पूरुब में पूरबी घाट नाँव के पहाड़ी कड़ी से बनल सीमा वाला बाटे; पठार भारत के कुछ सभसे पुरान चट्टान वाला बाटे जेवना में से कुछ एक बिलियन बरिस से भी पुरान बाड़ी। एह प्रकार के संरचना वाला भारत बिसुवत रेखा के उत्तर में 8°4' आ 37°6' उत्तर अक्षांस[नोट 5] आ 68° 7' से 97° 25' पूरबी देशांतर ले बिस्तार वाला बाटे।\nभारत में खेती के इतिहास 7,000–6,000 ईसा पूर्व ले के बा, सभसे ढेर कामकाजी लोग एह क्षेत्र में लागल बा, आ खेती से होखे वाला कुल पैदावार के मामिला में दुनिया में दुसरा नंबर के देस हवे। ऊपर, बंगाल में बैल से खेत जोतत किसान देखावल गइल बा।\nअंतर्राष्ट्रीय मुद्रा कोष (आइऍमऍफ़) के अनुसार, साल 2015 में भारत के अर्थब्यवस्था US$2.183 ट्रिलियन नौमिनल कीमत वाली रहल; बजार ऍक्सचेंज रेट के हिसाब से ई दुनिया के 7वीं, आ US$8.027 ट्रिलियन कीमत के साथ, परचेजिंग पावर पैरिटी (पीपीपी) के हिसाब से तीसरी सभसे बड़ अर्थब्यवस्था रहल पछिला दू दसक में औसत सालाना जीडीपी बढ़ती 5.8 % के दर से रहल जे 2011-12 में बढ़ के 6.1 % हो गइल आ एह तरे भारत दुनिया के सभसे तेज बढ़ती करे वाला अर्थब्यवस्था बा। हालाँकि, प्रति बेकती जीडीपी के हिसाब से एकर दुनिया में 140वाँ स्थान बा आ पीपीपी पर गिनल प्रति बेकती जीडीपी के हिसाब से ई 129वाँ नंबर पर बा। साल 1991 ले, भारत में सगरी सरकार सभ संरक्षणवादी आर्थिक नीति के लागू कइलीं जे सोशलिस्ट अर्थशास्त्र से प्रभावित रहे। ब्यापक पैमाना पर सरकारी हस्तक्षेप आ रेगुलेशन सभ, बैस्विक अर्थब्यवस्था आ भारतीय अर्थब्यवस्था के बिचा में देवाल नियन खड़ा रहलें। साल 1991 में पैदा भइल एक ठो आर्थिक संकट के बाद भारतीय अर्थब्यवस्था के खोलल गइल; आ एकरे बाद से ई बजार-आधारित अर्थब्यवस्था के ओर बढ़े लागल जेकरा खातिर बिदेसी ब्यापार आ बिदेसी निवेस के आगमन के बढ़ावा दिहल गइल। भारत के हाल के आर्थिक मॉडल पूँजीवादी बाटे। भारत 1 जनवरी 1995 से डब्लूटीओ के मेंबर बा।\nटोकियो के अंतर्राष्ट्रीय म्यूजियम में गांधार शैली में बनल बुद्ध के मूर्ती\nभारत के सांस्कृतिक इतिहास 4,500 साल से ढेर लमहर बाटे। वैदिक काल (c. 1700 — 500 BCE) में हिंदू दर्शन, पौराणिक कथा, धर्मदर्शन आ साहित्य के नेंइ रखाइल, आ बहुत सा परंपरा सभ के स्थापना भइल जिनहन के आज भी पालन हो रहल बा, जइसे कि धर्म, कर्म, योग, आ मोक्ष। भारत देस अपना धार्मिक बिबिधता खातिर जानल जाला, जहाँ हिंदू, बौद्ध, सिख, इस्लाम, ईसाइयत, आ जैन प्रमुख धर्म बाने। सबसे प्रमुख, हिंदू धर्म, इतिहासी रूप से कई मत आ संप्रदाय सभ के बिकास से, आ उपनिषद, योग सूत्र, भक्ति आंदोलन, आ बौद्ध दर्शन के परभाव आज के वर्तमान रूप में आइल बा।\nछत्तीसगढ़ के बस्तर में मूरीया गान\nकलारियपट्टू, केरल में जनमल एक ठो मार्शल आर्ट\n↑ "[...] जन गण मन भारत के राष्ट्रगान हऽ, समय पड़ले पर जइसनो सरकार निर्धारित करे एक शब्द बदलाव के बिसय बाने; आ गीत वंदे मातरम्, जवन भारत के आजादी के संघर्ष में इतिहासी भूमिका निभा चुकल बा, के जन गण मन के बराबर इज्जत मिले के चाहीं आ एकरा के बराबरी के दर्जा होखी।Constituent Assembly of India 1950.\n↑ "Report of the Commissioner for linguistic minorities: 50th report (July 2012 to जून 2013)" (PDF). Commissioner for Linguistic Minorities, Ministry of Minority Affairs, Government of India. ओरिजनल (PDF) से 8 July 2016 के पुरालेखित. पहुँचतिथी 26 December 2014 url-status=live. Missing pipe in: |accessdate= (मदद); Check date values in: |accessdate= (मदद)\n↑ 105.0 105.1 Organisation for Economic Co-operation and Development 2007.\n↑ 106.0 106.1 Gargan 1992.\n↑ 111.0 111.1 111.2 111.3 Library of Congress 2004.\n↑ दि टाइम्स ऑफ इंडिया 2009.\n↑ 117.0 117.1 Heehs 2002, pp. 2–5.\n↑ 156.0 156.1 Medora 2003.\n↑ 157.0 157.1 Jones & Ramdas 2005, p. 111.\n↑ दि टाइम्स ऑफ इंडिया 2010.\nआइ॰एस॰एन॰टी॰: 0000 0001 2331 2734\nबी॰एन॰एफ॰: cb11934238p (data)\nसाइनी (CiNii): DA01135694\n"https://bh.wikipedia.org/w/index.php?title=भारत&oldid=692922" से लिहल गइल


बँवारा गोलबन्दी के सरकार का मर्जी का खिलाफ तिरंगा फहरवलें संघचालक – टटका खबर\nJan 26, 2018 केरल, बँवारा गोलबन्दी, भारतीय विद्या निकेतन, मोहन भागवत, संघचालक\nआजु गणतंत्र दिवस का मौका पर केरल के पलक्कड़ जिला में भारतीय विद्या निकेतन के एगो स्कूल में पर राष्ट्रीय स्वयंसेवक संघ के संघचालक मोहन भागवत तिरंगा फहरवलें. वइसे त हर साल 15 अगस्त आ 26 जनवरी का दिने संघचालक जहँवे रहेलें तहँवे तिरंगा फहरावेलें आ एहमें कवनो खास बाति ना होखे के चाहीं. बाकिर केरल में बँवारा गोलबन्दी वाला सरकार के ई मंजूर ना होखे कि ओकरा मर्जी का खिलाफ केहू कतहऊं तिरंगा फहरा लेव. पिछला 15 अगस्त का दिने केरले के एगो सरकारी स्कूल में संघचालक के हाथ से झंडा फहरवला खातिर स्कूल प्रबंधन प कार्रवाई कइले रहुवे केरल सरकार.\nअब फेरू केरल सरकार एह प कार्रवाई करे के जुगत खोजे में लागल बिया काहें कि ओकर हुकुम रहल कि कवनो शिक्षा संस्थान भा सरकारी कार्यालत पर ओह संस्था के प्रमुख छोड़ केहू दोसर झंडा ना फहराई. केरल के ई स्कूल संघ के आनुसांगिक संगठन भारतीय विद्या निकेतन चलावेला आ ओकरा सरकार से कवनो तरह के अनुदान भा सहायता ना मिले.\nसंघचालक मोहल भागवत संघ के तीन दिन के एगो शिविर में शामिल होखे केरल आइल रहनी आ एहसे ओहिजा झंडा फहरावल एगो सहज बाति माने के चाहीं आ बँवारा गोलबन्दी के सरकार कवनो ओछ हरकत मत करे एकर उमेद राखल गलत ना होखे के चाहीं.


विजय पर्व ( भोजपुरी उपन्यास, भाग -3) - साहित्यप्रीत\nविजय पर्व ( भोजपुरी उपन्यास, भाग –3)\nकेसर पंडीजी से दिन देखवा के सँवरी लगे खबर भेज दिहले कि ऊ दस दिन बाद दोंगा करवावे आवत बाड़े ।\nसँवरी के माई – बाबू सँवरी के दोंगा में देबे खातिर सभ सामान पलंग, कुरसी, अलमारी, खाजा, मिठाई आउर सभ लटर – पटर जुटावे लगले ।\nकेसर सँवरी के लेबे अइले । अपना ससुर से कहले, ‘‘बाबूजी, काल्हु हम सँवरी के ले जाइब ।’’\n‘‘ठीक बा पाहुन, हम देबेवाला सभ सामान जुटा देले बानीं । राउरे इंतजार होत रहे ।’’ बाबू कहले ।\n‘‘हमरा डियूटी जाये में बड़ा देर हो जाला । एगो राजदूत मिलित…।’’ केसर जानि बुझि के बात आधा कहले ।\nबाबू ना हूं कहले ना हं कहले, चुपचाप कसार वाला दउरा के रंगीन कागज से तोपि के बान्हे लगले ।\nसँवरी बिमली के भेजि के पमली – बारली के बोलवली आ खुदे खुशी से आपन कपड़ा – लत्ता बक्सा में सरियावे लगली ।\n‘‘काल्हु चल जइबू, सँवरी ?’’ पमली आवते पूछली ।\n‘‘हँ ।’’ सँवरी हंसि के कहली ।\n‘‘हमनी के इयाद करऽबू नू ?’’ बारली उदास होके पूछली ।\n‘‘इहो कहहीं के पड़ी । आछा, ल ऽ लोग मिठाई खा । तोहार जीजाजी लिआइल बानीं ।’’ सँवरी मिठाई देते कहली ।\nओही घरी केसर ओहिजा अइले । दूनों जानी उनुका के परनाम कइली ।\n‘‘आछे सँवरी, हमनी के जात बानीं जा, काल्हु बिदाई घरी आइब जा ।’’ पमली कहली ।\n‘‘काहे ? बइठीं जा ।’’ केसर कहले ।\n‘‘ना जीजाजी, जब से हमनी के सुनले बानी जा कि सँवरी काल्हु चलि जइहें त मन कुछ दुखी बा…।’’ बारली आवते आंखि के लोर पीअत कहली ।\n‘‘ई आवे – जाये के त लागले रही । जब सँवरी के बिआह भइल बा त इनिका ससुरा जाही के पड़ी ।’’ केसर के बाति प पमली – बारली धेयान ना देली आ चलि गइली लोग ।\nदोसरा दिन बिदाई के घरी बारली सँवरी से पूछली, ‘‘सँवरी, कुछु छूटत नइखे नू ?’’\n‘‘ना । बस तू ही दूनों छूटत बाडू ….।’’ कहते – कहते सँवरी रो पड़ली ।\nरोके – रोआ के ऊ केसर जवरे चलि गइली । उनुका गइला का बाद पमली आ बारली चुप होखे के नाँवे ना लेत रही ।\n‘‘मत रोव लोग हो दिदिया लोग मत रोव । तूहूं लोग बहुत जलदिये ससुरा जइबू जा ।’’ बिमली मुसुकाते कहली त पमली – बारली रोअते – रोअते हंसे लगली जा ।\nसँवरी आपन सास – ससुर के गोड़ छू के घर के भीतरी चलि गइली ।\nबाबूजी गते से केसर से पूछले, ‘‘बबुआ, राजदूत ना मिलल हा ?’’\n‘‘बाबूजी, तू चिंता जन करऽ । हम ससुर से कहनी हा । उनुका राजदूत देबे के पड़बे करी ।’’ केसर बाबूजी के निहचिन्त कइले ।\nराति में केसर अपना कमरा में गइले । देखले सँवरी अभी तकले रोअते बाड़ी । उनुका भीरी ऊ जा के कहले, ‘‘अब तनी रोअल बंद करऽ । सखी – सहेली आ माई – बाबू से हेतना ना दिल लगावे के । जा के खा – पी लऽ । ना त लोग समुझिहें कि तू कवनों दूसर लइका खातिर रोअत बाड़ू ।’’ केसर हंसे लगले ।\n‘‘रउवा मजाक बुझाता ? हम झूठों के रोअत बानी ?’’ सँवरी आपन लोर पोछते कहली ।\n‘‘ना हो हमार सजनी, ई सांचो के लोर ह । अब तनी खिआवऽ । भूख लागल बा आ अपनहूं खाये के ले ले अइहऽ ।’’ केसर मुसुका के पलंग प ओठंग गइले ।\nऊ सँवरी के मुंह में पूड़ी – खीर खिआवते कहले, ‘‘असही कबो – कबो तनी हमरो के खियावल करिह ऽ ।’’\nउनुकर पेयार पा के सँवरी निहाल हो गइली ।\nऊ नीमन पतोहि लेखा चारे बजे भोर में उठि के घर के सभ काम – धान्हा में लागि गइली । सास – ससुर आउर मरद के सेवा में तन – मन से जुटि गइली ।\nएक दिन ऊ आपन छोटकी सयान ननद चनकी से पूछली, ‘‘आछे चनकी जी, हमार बिआह आ दोंगा में होतना सामान मिलल हा त सभे कोई खुश बा नू ?’’\n‘‘ना भउजी, माई – बाबूजी आ भइया सभे राजदूत खातिर बहुते खिसिआइल बाड़े जा । भइया त सोचले रहले कि दोंगा में मिली बाकिर ना मिलल हा…।’’\n‘‘अगर ना मिली तब…।’’\n‘‘मिली काहे ना । हमार भइया तहार बाबू से कसहूं राजदूत ले के रहिहें ।’’ चनकी कहि के टी0 वी0 देखे लगली ।\n‘ओहीसे सास – ससुर हमरा के कबो – कबो राजदूत खातिर ओरहन देत बाड़े जा । बाकिर हमरा ओरहन देला से ई लोग के राजदूत थोड़े मिल जाई ।’ सँवरी अपना मन में सोचली ।\nसँवरी के छोटका देवर मनेस उनुका से खूब लागल रहत रहन । उनुका से खूब मजाको करस बाकिर सँवरी के ई सभ बड़ी खराब लागत रहे । एक दिन मनेस कवनो बाति प सँवरी के खूब हंसा देले । हंसते – हंसते उनुकर माथ प के आंचल नीचे गिरि गइल । ऊ अंचरा उठावे खातिर नीचे झुकली त उनुकर छाती देखि के मनेस प पगलपन चहर गइल । आ उहे झोंक में ऊ आपन हाथ सँवरी के बेलाऊज प रख देले ।\nसँवरी के करेजा कांप गइल, ‘‘ई रउवा का करत बानीं ? हटाईं आपन हाथ । रूकीं राउर भइया से कहत बानीं ।’’ ऊ एक झटका से उनुकर हाथ हटाके गरजली । ऊ मनेस के अइसन खराब हरकत प उनुका के कस के एगो चमेटा धरावल चहली बाकिर खून के घोंट पी के रहि गइली ।\n‘‘भउजी, का जाने हमरा का हो गइल हा । बाकिर ई बात भइया से मत कहि ह ऽ ना त ऊ हमरा के मारे लगिहें ।’’ मनेस कहि के ओहिजा से भगले ।\nसँवरी दिन भर सोच में डूबल रहली कि मनेस अइसे काहे कइले हा ? सांझि खा ऊ केसर से मनसे के डटंववली । ओह दिन से ऊ मनसे से बतिआवल छोड़ि देली । बस काम से बोलसु ।\nअसही दिन चिरई लेखा उड़त गइल ।\nएक दिन बाबूजी केसर से कहले, ‘‘केसर, तोर बिआह के अब साल – माथ लागी, बाकिर अभी तकले तोर ससुर राजदूत ना देलस ।’’\n‘‘अब उनुकर बेटी प लगाम कसब ।’’ केसर बोलले ।\n‘‘जब एगो लइका के बाप बनि जइबे तब कसबे ?’’ माई सँवरी के मारे – पीटे खातिर केसर के उसुकवली ।\n‘‘जहिया सँवरी हमरा हाथे चहर जाई ओह दिन आपन सभी खीस ओकरा प निकालि देब । एकर बाप एक लाख रूपिया का दे देलस समुझत बा कि बहुत ढ़ेर दे देनी हा ।’’ केसर अपना असली रंग में कहले ।\nएने पमली बारली से बतियावत रही, ‘‘बारली, सँवरी के ससुरा गइला कतने महीना हो गइल बाकिर ऊ अभी तकले हमनी लगे एगो चिट्ठियों ना भेजली हा ।’’\n‘‘ऊ जीजाजी के पेयार में हमनी के भुला गइल बाड़ी । आछे पमली, उनुकर बिआह के अब एक बरिस होई नू ?’’ बारली पूछली ।\n‘‘हं, होई । चलल जाओ सँवरी के लगे बिआह के साल लगला के कार्ड देबे ।’’ पमली राय देली ।\nदूनो जानी शादी के सालगिरह के एगो कार्ड कीनि के, ओकरा प बधाई लिखि के सँवरी के ससुरा डाक से भेजि देली जा ।\nअब केसर सँवरी के मारे – पीटे खातिर कवनो – कवनो उसकुन निकाले लगले । आ ओह दिन उनुका सुजनी मिलि गइल जब पमली – बारली के भेजल कार्ड उनुका मिलल । ऊ कार्ड पढ़ि के सँवरी लगे जाके कहले, ‘‘सँवरी, तहार दूनो सखी बिआह के एक साल भइला प कार्ड भेजले बाड़ी जा ।’’\n‘‘का पमली – बारली कार्ड भेजली हा जा ? हमार बिआह के एक बरिस हो गइल ?’’ सँवरी खुश हो के कहली ।\nएने पमली आ बारली कवलेज के मैदान में बइठि के बेदाम खात रही । खाते – खाते अचके दूनो जानी के खूब सरके लागल ।\n‘‘ई.. हेतना जोर से कबो …सरके …काहे … लागेला … ?’’ पमली खांसते पूछली ।\n‘‘जब कोई आपन इयाद… करेला तबे एतना जोर से सरकेला…। बुझाता… हमनी के भेजल कार्ड सँवरी के…मिलि गइल… बा । ऊ हमनी के…खूबे नाँव लेत होइहें…। एहिसे हमनी दूनों कोई के एहिजा…एतना सरकत बा…।’’ बारली खांसते – खांसते कहली ।\n‘‘अरे ! सँवरी के बिआह भइला आजुये नू एक बरिस भइल । ऊ जीजाजी जवरे खूबे खुश रहसु । इहे हमनी के भगवान जी से निहोरा बा ।’’ पमली मने – मने भगवान जी के गोड़ लागते कहली ।\n‘‘हं । ऊ हमेशा हंसत – खिलखिलात रहसु । इहे मनाईं जा ।’’ बारली खुशी से बोलली ।\nएने केसर सँवरी के बिना कार्ड देखवले ओकरा के आगि में झोंक देलन । सँवरी हइसे कार्ड जरत देखि के हाली से ओकरा के आगि में से निकाल के बुतावत केसर से कहली, ‘‘काहें रउवा ई कार्ड के आगि में डाल देनी हां ?’’ लगनी के चीज ह ।’’\n‘‘लगनी ना कपार के ह…।’’ केसर सँवरी से ओह आधा जरल कार्ड के छिनि के दोबारा आगि में डाल देले आ एगो कस के चमेटा उनुका के मरले, ‘‘आजुये बिआह के एक साल भइल आ तोर साला बाप अभी तकले हमरा के राजदूत ना देलस ।’’\nअचके चमेटा खाते आ केसर के बिछकुतिया जइसन रंग बदलत देखि के सँवरी के आंखि में लोर भरि गइल, ‘‘हमार बाबू होतना देले कि ना ? बिआह में जेतना करार रहे रउवा सभ मिलल हा…।’’\n‘‘राजदूत मिलल ह, रे…?’’\n‘‘राजदूत के करार ना रहे । पूछीं अपना बाबूजी से…।’’ सँवरी रोअते – रोअते कहली ।\n‘‘बाबूजी से हम ना पूछब । तू जइबे अपना बाप से पूछे…।’’ केसर आपन बेल्ट निकालि के सँवरी के बाम उखाड़े लगले ।\n‘आही बाबू… आही दादा… बचाव ऽ लोग…।’’ सँवरी खूब रो – रो के चिलात रही ।\nउनुकर सास आजु आपन सपूत बेटा प बड़ा खुश रही, ‘‘आउरी मार बबुआ, एकरा के । मारते – मारते एकर देहि तूरि दे ।’’\nकेसर के मन सँवरी के बेल्ट से मरला के बादो जब ना भरल, त लकड़ी के आगि से उनुकर हाथ जार देले । सँवरी के आजु आपन दहेज लोभी सइंया के तरफ से शादी के पहिलका सालगिरह प बढ़िया उपहार मिलि गइल । जेके ऊ कबो सपनों में ना सोचले रही । ऊ आपन लहरत हाथ ले के खूब रोअत – रोअत सूति गइली ।\nसास भोरहीं उठि के खूब हाला करे लगली, ‘‘अरे बहोरना के जामल, दिन भर सूतले रहबे… ? काम कवन करी, तोर बा…?’’\nसँवरी से उठल ना जात रहे । पिटाई के ओजह से उनुकर सभ देह दुखात रहे । ऊ कसहूं उठि के घर के काम धान्हा कइली । उनुकर जवन हाथ जरल रहे ओमे बड़का फोरा हो गइल रहे आ खूब लहरत रहे ।\nकेसर डियूटी जाये के तेयार होत रहले । सँवरी आपन हाथ उनुका से देखावते कहली, ‘‘रउवा, काल्हु हमार हाथ जार देले रहनीं हा । दवाई लेते आईं ।’’\n‘‘जो जाके अपना बाप से पइसा मांग । हमरा लगे नइखे ।’’ केसर कहि के उठल फोरा के ध के जान के फोरि देले आ सान से डियूटी चलि गइले ।\nफोरा फूटते सँवरी दरद से चिचिआए लगली । फेनु रोअते सास लगे गइली ।\nसास गारी से बात करे लगली, ‘‘अरे मुँहझउँसी, एक त तोरा के हम पेट में खिआई आ ऊपर से दवाइयों कराई ? जो अपना भीरी से कराऊं ।’’ सँवरी के आँखि से लोर गिरे आ हाथ में दरद होखे । फेरू ऊ अपना बक्सा में से पचास रूपिया के नोट निकालि के मनेस लगे गइली । उहो पहिले टार देले । तब सँवरी आपन हाथ उनुका के देखावते कहली’ ‘‘देखीं, हाथ जर गइल रहे । आ फोरा फूटि गइल हा । ई पचास गो रूपिया लीहीं आ एकरा सुखाये वाला गोली आउरी एकरा प लगाये वाला मलहम लेते आईं जवन रूपिया बाची ऊ राख लेब ।’’\nमनेस तनी भउजी के दरद से पसिजले । जाके दवाई कीनि के उनुका के दे देले । बाकी के बीस गो रूपिया अपना बगली में रखि के चल दिहले ।\nसँवरी गोली खइली आ मलहल लगवली तब दरद आ लहर पटाइल ।\nतीन – चार दिन बाद केसर डियूटी जाये से पहिले सँवरी से कहले कि आजु अपना बाप के भिरी चिट्ठी लिख दीहें कि हम राजदूत मांगत बानीं ।\nसांझि खा ऊ डियूटी से आवते सँवरी से पूछले, ‘‘बाप के भिरी चिट्ठी लिख देले ?’’\n‘‘हमरा लिखे ना आवेला…।’’ सँवरी के बात प केसर उनुकर गरदन पकड़ि ले ले, ‘‘मैट्रिक पास बाड़े आ तोरा चिट्ठी लिखे नइखे आवत ? चल अभी हमरा सामने लिख ।’’\n‘‘हम ना लिखब…।’’\n‘‘ना लिखबे ? अभी हम तोरा के बतावत बानी ।’’ केसर सिगरेट जरा के पीये लगले आ धुआं सँवरी के मुंह प छोड़े लगले ।\n‘‘रउवा, सिगरेट बहरी… जाके पीहीं…।’’ सँवरी खांसते कहली ।\n‘‘ई तोर बाप के घर ह ? हमरा जेने मन करी ओने पीअब । चल लिख…।’’\n‘‘हम ना लिखब ।’’ सँवरी जिदे प रही ।\n‘‘रूक अबे बतावत बानीं…।’’ केसर कलम लेके सँवरी के दू गो अंगुरी के बीच लगा के कस के दबवले, ‘‘अभियो ना लिखबे ?’’\nदरद से छटपटात सँवरी तबो नाहिये कहली । तब केसर जवन सिगरेट पीअत रहले ओह सिगरेट से सँवरी के दूनों हाथ जरावे लगले ।\nऊ आपन हाथ छोड़ावते दरद से छटपटात कहली, ‘‘अब मत जराईं… अब मत जराईं…।’’\nदस – पनरह जगहा छोट – छोट जरि गइल । केसर सँवरी से चिट्ठी लिखे के फेनु पूछले । तब ऊ हं कहली । ऊ अंचरा से आपन लोर पोछि के चिट्ठी लिखली । जब चिट्ठी लिखा गइल तब केसर उनुका से पढ़ि के सुनावे के कहले ।\nसँवरी चिट्ठी पढ़ली, ‘‘माई – बाबू के मालूम कि तहार पाहुन राजदूत मांगत बाड़न…।’’\n‘‘हरामी, असहीं चिट्ठी लिखाला रे…?’’ केसर चिट्ठी सुनि के सँवरी के जोर से चमेटा मरले । फेनु ऊ चिट्ठी के फारि देले आ सँवरी के पीठ प दू मुक्का मारते गरजले, ‘‘काल्हु मनेसवा के जवरे नइहर चलि जइहें आ अपना बाप से राजदूत के रूपिया मांग के लेले अइहें ।’’\n‘‘हम ना जाइब । हमरा बाबू लगे पइसा नइखे । ऊ त अपने हमार बिआह में भिखार हो गइल बाड़े…।’’ सँवरी भूंइया गिरते कहली ।\n‘‘घर बेच के दी तोर बाप ।’’ केसर कहि के चलि गइले आ सँवरी आपन भाग्य प बिलिख – बिलिख के रोये लगली ।\nकेसर भोरही मनेस के जवरे सँवरी के नइहर भेजि देले ।\nउनुका के ई दसा में देखि के माई – बाबू घबड़ा गइले । ऊ माई के अंकवारी में भरि के रोते -रोते राजदूत के सभ बाति कहली ।\n‘‘हाय रे भगवान ! ई का भइल ? ऊ जलिमवा हमार बेटी के मारि – पीटि के भेजि देलस…।’’ माई छाती पीटि – पीटि के रोये लगली ।\n‘‘बबी, तोर सास – ससुर कुछु ना कहले हा ?’’ बाबू दुखी मन से पूछले ।\n‘‘सासे – ससुर त उहां के उसुका के हमरा के पिटवावेलन जा…।’’ सँवरी रोअते रोवत बतवली ।\n‘‘आहे बुचिया, तनी कुछु खा ले । हमनी के सोचत बानीं जा कि का कइल जाई ?’’ माई सँवरी के लोर पोछि के उनुका सांत कइली । ऊ कल प मुंह – हाथ धोये चली गइली ।\n‘‘सँवरी के माई, अभी हेतना जलदी अतना रूपिया के जोगाड़ कइसे होई ?’’ बाबू पूछले ।\n‘‘कसहूं जोगाड़ करहीं के पड़ी । ना त ऊ हमार बेटी के मुआ दीही..।’’ माई रोये लगली ।\n‘‘हमरा लगे अभी पचास हजार रूपिया नइखे आ राजदूत बिना पचास हजार रूपिया के एने ना मिली ।’’ बाबू आपन मजबूरी कहले ।\n‘‘ओखरी में मूड़ी पड़िये गइल बा । अब रउवा घर बेचीं, दुआर बेचीं आ चाहे हमार सभ गहना बेचीं बाकिर ओतना रूपिया के जोगाड़ क के दे दीहीं …।’’\n‘‘हेतना हाली त कोई घरो ना कीनी बाकिर देखत बानीं ।’’ बाबू घर के कागज लेके बहरी चलि गइले आ माई आपन सभ गहना सरियावे लगली ।\nपमली आ बारली जब कवलेज से घरे अइली तब ओह लोग के सँवरी के अइला का खबर मिलल । दूनो जानी बिना खइले हाली से सँवरी से भेंट करे गइली लोग ।\nऊ उदासे बइठल रही । पमली आके पाछा से उनुकर आँखि तोप देली ।\n‘‘छोड़ ऽ लोग ।’’ सँवरी गते से कहली ।\n‘‘कब अइलू हा ?’’ पमली हाथ हटावते पूछली ।\n‘‘आजुये अइनी हा ।’’\n‘‘हमनी के भेजल कार्ड मिलल रहे ?’’ बारली खुश होके पूछली ।\n‘‘तब जीजाजी जवरे खूब सालगिरह मनइलू नू ?’’ पमली चहकि के पूछली ।\n‘‘उहे त दिन मनहूस रहे…।’’ सँवरी रोये लगली ।\nउनुका के अइसे रोअत देखि के पमली – बारली घबड़ा गइली जा, ‘‘सँवरी, तू रोये काहे लगलू ?’’\nबाकिर ऊ कवनो बाति ना बतलवली । ऊ जानत रही कि हम मारल – पीटल के बात ई दूनों जानी के बतलाइब त ई लोग के बड़ा दरद होई । तबले बिमली दूनों जानी से सभ बात कहि देली ।\n‘‘का जीजाजी, तहरा के मार के भेजनीं हा ?’’ पमली चिहा के पूछली ।\n‘‘सँवरी, जीजाजी हेतना बदमास बानी ? ऊ तहरा के बेल्ट से मारत रहले…।’’ कहते बारली के आँखि भरि गइल ।\n‘‘जवन मरद अपना मेहरारू के हेतना मारत बा ओकरा के त तलाक दे देबे के चाहीं…।’’ पमली के आँखि से लोर गिरे लागल ।\nतबहीं बारली के नजर सँवरी के हाथ प गइल जवन लकड़ी आ सिगरेट से जरल रहे । ऊ समुझ गइली । कहलीं, ‘‘सँवरी, केसर तहरा के हाथ जारि – जारि के मारत रहले ?’’\n‘‘तू जीजाजी ना कहलू हा… ?’’ सँवरी बारली के टोकली ।\n‘‘जवन आदमी हमनी के सखी के ई दसा कइले बा ओकरा के जीजाजी ना कपार कहब जा…।’’ पमली रोये लगली ।\n‘‘दे द ऽ सँवरी, केसर के तलाक…।’’ बारली कहि के सिसिक पड़ली ।\n‘‘ना हो ई भारत देस ह भारत । एहिजा मेहरारू मरद के गोड़ के चपल रहेली सन, माथ के टीका ना । एहिजा मरद अपना मेहरारू के मारि – पीटि दीहें त उनुका कुछु ना होई । ई बिदेस ना ह कि मरद से एगो चमेटा खइला का बाद मेहरारू तलाक ले लीह ऽ सन । ई भारत ह भारत । एहिजा मरदन के राज बा । मेहरारू त ऊ सभ के गुलाम बाड़ी स । तलाको लेवल आ चाहे मरद से अलगो रहला प लोग मेहरारू के बढिया नजर से ना देखेला । मेहरारू के बढ़ियों बात मरदन के गारी लागेला ।’’ सँवरी समुझवली ।\n‘‘त ऊ राजदूत लेला प सांत हो जइहें ?’’ पमली पूछली ।\n‘‘एकदम ना । ऊ आउरी मंगिहे ।’’ बारली बोलली ।\n‘‘तू दोनों जानी हमार देवर से बतिअइह ऽ जा मत’। ऊ बहुते बदमास बाड़े’। तू लोग कुंआर बार बाड़ू’।’’ सँवरी पमली आ बारली के मनेस से चेतवली ।\n‘‘ऊ कुछु कइले का रहले हा ?’’ बारली पूछली ।\n‘‘हं। एक दिन ऊ हमार बेलाऊजे प हाथ राख देले रहले…।’’\n‘‘का ? तू डंटलू ना ?’’ पमली पूछली ।\n‘‘हं, डंटले रहनी आ तोहार जीजाजी से डंटवा देले रहनी । बाकिर हम इनिका से हमेसा हरकले रहीना ।’’ सँवरी बोलली ।\nघर ना बेचाइल । बाबू खाली हाथे घरे आ गइले ।\nमाई, बाबू के गहना आ रूपिया देते कहली, ‘‘ई हमार सभ गहना बा, एकरा के बेचि के आ बिमली के नांव से रउवा से चुपके हम दस हजार रूपिया जमा कइले बानीं, ई सभ सँवरी के दे दिहल जाई।’’\n‘‘तबो त कमे बा। ई कुल्हि मिला के पच्चीस हजार रुपिया ले होई ।’’ बाबू जोड़ि के कहले ।\n‘‘माई, तू हमार बिआह मत करिहे…।’’ बिमली आके माई से कहली ।\n‘‘काहे बुचिया, का भइल हा ?’’ माई घबड़ा के पूछली ।\n‘‘जीजाजी लेखा हमरो मरद दहजे खातिर मारी…।’’ बिमली रोअते रोवते कहली । तबहीं भोला ओहिजा अइले आ खीस में कहले, ‘‘बाबू, हम दिदिया से बड़ रहती नू त साला जिजवा के कालर पकड़ि के ऊ मार मरतीं कि मये रुपिया माँगल भुला जाइत ।’’\n‘‘ना बबुआ, अइसे ना कहे के । ऊ तहार जीजाजी हवे ।’’ बाबू समझुवले ।\n‘‘जीजाजी हवें एहिसे दिदिया के लकड़ी आ सिगरटे से हाथ जारि – जारि के मरिहें ?’’ भोला कहि के रोये लगले ।\nसँवरी के ई हाल प उनुकर छोटका भाई – बहिन प बहुते खराब असर पड़ि गइल रहे ।\nराति में पमली आ बारली अपना – अपना घरे बिछौना प सूति के रोवत रही जा – ‘केसर कतना बदमास बा । जवन सँवरी के जवरे सात गो फेरा लेके आपन मेहरारू बनवलस, मांग में सेनुर डललसि । उनुके के हेतना मारत – पीटत बा । का मरद मेहरारू के सात गो तरीका से मारे खातिर सातों वचन निभावेलसन ? बिआह में ऊ ओतना लेलस तबो एगो राजदूत खातिर सँवरी के जीयल मुहाल कइले बा । मेहरारू घर के सभ काम करेली सन । आपन मरद खातिर तीज – तेवहार करे लीसन आ बेटा – बेटी पैदा करेली सन । आखिर ऊ कलु – खानदान केकर चलावे लीसन, आपन भा आपन मरद के ? केसर के जेतना दिआइल ओतना में ओकरा संतोखे नइखे । का ऊ अपना कमीनी से राजदूत भा कवनो सामान नइखे कीन सकत ? कब तकले सँवरी के माई – बाबू ओकरा के दीहें ? जब तकले जीय तब तकले सीय, इहे रेवाज रही । आखिर कोई त ई रेवाज बदले ।’\nबिहानो भइला तकले आउरी रुपिया के जोगाड़ ना भइल । बाबू, मनेस के पच्चीस हजार रुपिया देते कहले, ‘‘बबुआ, अपना भइया से कहि हऽ कि कसहूं एतने रुपिया के जोगाड़ भइल हा । ऊ अपना भीरी से आउर कुछु रुपिया मिला के फटफटवा गाड़ी कीन लेस । तनी हमार बेटी के पिटाये मत दीहऽ…।’’ बाबू के आँखि भरि गइल ।\n‘‘आछे माई, जात बानीं ।’’ सँवरी कहली ।\n‘‘दू – चार दिन रह जइतिस ।’’ माई आपन लोर पोछते कहली ।\n‘‘जवन काम से आइल रहनीं हा ऊ त हो गइल ।’’ सँवरी कहि के माई – बाबू के गोड़ लगली । पमली – बारली देखली कि मनेस बेग में रुपिया राखत बाड़े । सँवरी सभे से मिलि के ससुरा चलि गइली ।\nसास दुआरे प खाड़ रही । सँवरी के देखते पूछली, ‘‘रुपिया लिअइले ?’’\n‘‘हँ ।’’ सँवरी कहली ।\nतब ऊ उनुका के भीतरे जाये दिहली । केसर डियूटी से आवते सँवरी के देखि के गरम हो गइले, ‘‘रुपिया लेके अइले ?’’\nऊ चपु चाप सभ रुपिया उनुका के दे देली । होतना रुपिया देखि के केसर खुश हो गइले, ‘‘केतना बा ?’’\nपच्चीस हजार के नाँव सुनि के केसर के सभ खुशी आगि में जरि गइल, ‘‘आधा काहे बा ?’’\n‘‘हमार बाबू के भिरी अब आउरी रुपिया नइखे । ई सभ रुपिया माई के गहना बेचि के आ बिमली के बिआह के रुपिया मिला के बा । रउवा अपना लगे से आउर रुपिया मिला के राजदूत कीन लीहीं ।’’ सँवरी डबडबाइल आँखि से बोलली ।\n‘‘अब हम तोरा के बेचि के राजदूत कीनब…।’’ केसर खीसिया के कहले ।\nओह दिन त ऊ चुप रहले बाकिर फेनु तीन – चार दिन बाद सँवरी से नइहर चिट्ठी लिखि के रुपिया मांगे के कहले ।\n‘‘पच्चीस हजार से संतोख करीं ।’’ सँवरी कहली त केसर खिसिया के सभ रुपिया घुमा के फेंक देले आ सास झट से सभ रुपिया उठा के अपना लगे राख लिहली ।\nकेसर राजदूत खातिर सँवरी के जबे – तबे पीट देत रहले । फेनु ऊ पिटा गइली । ऊ रोअते सास लगे रुपिया मांगे गइली ।\n‘‘हम ओह रुपिया से चनकी के गहना बनवा देनी ।’’ सास जवाब देली ।\n‘‘रउवा हमार रुपिया दीहीं, हम बाबू के दे दीही ।’’ सँवरी आपन रुपिया माँगे लगली ।\n‘‘हम ना देब । का करबे ?’’ सास गरजली ।\n‘‘रउवा लोग के एक लाख रुपिया आ होतना सामान से पेट ना भरल हा कि हमार बाबू के सभ हड़पे चलल बानी…..?’’\nई बाति प सास लहरि गइली आ सँवरी के एक चटकन धरावते चिचिअइली, ‘‘ठहर आवे दे केसरा के आजु तोर खाल नोचवावत बानी । कहत बाड़े कि हमनी के तोर बाप के सभ धन -दउलत हड़प गइल बानीं जा ।’’\nसांझि खा केसर अभी घर में गोड़ राखते बाड़े कि माई फुंफकरली, ‘‘केसरा, आपन मेहरारू के तू लगाम लगाऊ । ऊ हमनी सभ के हड़पे वाला कहत बिया ।’’\nकेसर के तरवा के लहर माथा पे चहरि गइल । ऊ तमतमइले सँवरी लगे गइले । ओह घरी ऊ तरकारी बनावत रही । केसर छलनी लेके दनादन उनुका के पीटे लगले । ऊ कुछु ना समुझली । बाप – बाप चिचिआए लगली । पिटाते – पिटाते उनुकर बांधल बड़का जूड़ा खुलि गइल । अब केसर उनुकर बड़का – बड़का बार के पकड़ि के घसीटते माई लगे लिअइले आ उनुका के झोंटा लेसार – लेसार के खूब मारे लगले, ‘‘कुतिया, तू हमनी सभ के हड़पे वाला कहले हा । मांग सबसे माफी…।’’\n‘‘त कवन गलती कहनी हा…।’’ सँवरी दरद से तड़पत गंगा – जमुना के लोर बहावते कहली।\nएतना बाति प त सास – ससुर आ केसर मिली के सँवरी के खूब मुअनी के मार मारे लगले जा।\n‘‘माई जी, हमरा के मत मारीं… बाबूजी, हमरा के हेतना जन मारीं… हमरा के छोड़ि दीहीं लोग…।’’ सँवरी ओह दुष्टन के गोड़ पकड़ि – पकड़ि के अपना हेतना ना पीटाये के रो – रो के हथ जोरि करत रही । बाकिर काहे के जे केहू उनका पर मोहावे जाव । केसर जवन सँवरी के सुन्नर बार के खूब बड़ाई करत रहले आजु ओह बार के आपन हथियार समुझले रहले ।\nऊ हांफते कहले, ‘‘साली ई चमरचिटही, जलदी मुअतो नइखे । का जाने एकर बाप एकरा के कवन चक्की के आटा खिअइले बा ?’’\n‘‘भइया, भउजी मरि जाई त तहरे जेहल में जाके गेहूंम पीसे के पड़ि जाई ।’’ चनकी चनाक से बोलली ।\n‘‘हं बबुआ, एकरा के ढे़र मत मार ना त ई मर – हर जाई त अपना नइहर से खूब रुपिया कइसे लिआई ।’’ माई केसर के रोकली ।\n‘‘टीबियो, फ्रिज एकर बाप खराबे देले बा । ध के इहो सभनी के तूरि देत बानीं ।’’ केसर टी0 बी0 फ्रिज तूरे चलले त बाऊजी मना क देले, ‘‘केसर, ई सभ के तूरि के का होई ? ई सभ चनकी के बिआह में दे दिहल जाई । तुरहीं के बा त ई हरमिनिया के देहि तूर । तब ई अपना बाप से रुपिया मांगी आ ऊ एकर दरद देखि के दीही ।’’\nजब सभ कोई सँवरी के पीट – पाट के ओहिजा से चलि गइल आ ऊ आपन किस्मत प आँखि फोरि – फोरि के रोवत रही त मनेस ओहिजा अइले ।\nसँवरी के हाथ से जहां खून बहत रहे ऊ ओहिजा आपन हाथ राखि के कहले, ‘‘भउजी, भइया तहरा के खूबे नू मारत बाड़े ।’’ सँवरी कुछु ना कहली । ऊ मनेस के हाथ हटाके गते – गते उठली आ आपन कमरा में जाये लगली । उनुका से चललो ना जात रहे । ऊ देवाल ध के गते – गते जात मन में सोचली, ‘जब हम पिटात रहीं, त ओह घरी मनेसवा हमरा के बचावे ना आइल हा । अब हमदरदी देखावत बा । कहीं हमार हाथ धरते – धरते पहुंचा ना धर लेबे ?’\nअब सास – ननद के पहरा सोरहो घरी सँवरी प पड़े लागल । उनुका छत प गइल, कोई से बतिआवल सब मनाही हो गइल । ओह लोग के डर रहे कि जेतना हमनी के सँवरी के मारत – पीटत बानीं जा ऊ केहू से कहसु मत । सिकाइत मत करसु । खूब उनुका प सास – नंनदा चले लागल । ऊ घर भर के सभे लोग के कपड़ा फीचस बाकिर कपड़ा पसारे छत प चनकी जात रही ।\nऊ खाये बनावत रही बाकिर उनुका बासी – तेवासी खाये के मिलत रहे । आ जब तकले ऊ खाये बनावसु तब तकले चनकी ओहिजा बइठल रहत रही कि कहीं भउजी लुका – छिपा के दू गो रोटी दबावस मत ।\nसँवरी दिन में खाये बनाके ऊ दहेज लोभियन के पेट के भूख मिटावत रही आ राति में आपन सूखल देहि से केसर के वासना के भूख । असही उनुकर जिनिगी साइकिल के पंचर टायर जइसन जइसे – तइसे घसीट – घसीट के दरद भरल लोर के सहारे चले लागल ।\nएने एक दिन बारली पमली से कहली, ‘‘पमली, सँवरी ओह दिन से ससुरा गइला का बाद अभी तलुक कवनो चिट्ठी पतरी ना भेजली हा ।’’\n‘‘हं हो, का जाने ऊ कइसे होइहें ? हमही चिट्ठी से पूछत बानी ।’’ पमली कहि के ओही घरी सँवरी लगे चिट्ठी लिखली आ भेजि देली ।\nचिट्ठी सँवरी के सास के मिलल । ऊ पढ़ि के फाड़ि देली ।\nसँवरी के माइयो – बाबू सँवरी के चिन्ते में रहले । बिमली आ भोला दिदिया लगे कतने चिठ्ठी भेजले जा, बाकिर केसर सभ पढ़ि – पढ़ि के फाड़ दते रहले । सँवरी के पतो ना चलत रहे कि उनुकर नांव के चिट्ठी सास आ केसर दुआरिये प फाड़त बाड़े ।\nपमली आ बारली जब कवलेज आवत – जात रही जा त दूसर कवलेज के एगो लइका दूनो जानी प खूब ताकत रहे । एक दिन ऊ पमली के देखि के हंसि देलस त पमलियो मुसुका देली । उनुकर मुसुकाइल बारली देखि लेली ।\nघर आके ऊ पमली के खूब झरपेटली, ‘‘बोका लइकी, राह चलत खानी हंसल आ मुसुकाइल जाला ? आयँ…। हंसलू त फंसलू आ मुसुकइलू त गइलू । आजु चेता देत बानीं अब कवनो लइका के देखि के हंसलू भा मुसुकइलू त । परीक्षा आवत बा, इयाद नइखे करे के ।’’\n‘‘आछे हो दादा, अब हम हंसब भा मुसुकाइब ना । बाकिर ई परीक्षा हेतना हाली काहे होत बा ?’’ पमली ओंठ दाबि के पूछली ।\n‘‘हाली होता । आई0 ए0 में पढ़त अब तहरा दू साल होई ।’’ बारली इयाद परली ।\n‘‘तू लइका सभ से एतना हरकल काहे रहेलू ?’’ पमली पूछली ।\n‘‘त का तहरे लेखा लइकन देने सरकल रहीं ।’’ बारली के जवाब सुनि के पमली के बकार बंद हो गइल ।\nदूनो जानी खूब पढ़े आ इयाद करे में जीव जान से लागि गइली लोग ।\nपमली परीक्षा के दिन खूब घबड़ात रही, ‘‘बारली, हम कइसे लिखब ? हमरा बड़ा डर लागत बा ।’’\n‘‘डेरात काहे बाडू ? सभ ठीक से लिखीहऽ ।’’ बारली उनुका के समुझवली ।\n‘‘तू रहेलू त बतावेलू । आछा, रहित हमहूं तहरे विषय ले लेतीं…।’’\n‘‘अब आछा – खराब बाद में करिह । भगवान के नांव लऽ सभ परीक्षा बढ़िया से दिया जाई ।’’ बारली कहि के आपन परीक्षा देबे चलि गइली ।\nपमली सिपाही पुलिस के देखि के डेरात रही बाकिर नीमन से परीक्षा दे देली ।\nदोसरा दिन इतिहास के परीक्षा रहे । पमली सभ लिखि लेले रही । बाकिर एगो प्रश्न के उत्तर उनुका ना आवत रहे । ओह बीस नंबर के उत्तर के अइसे छोड़ल उनुका बड़ा अखड़त रहे । कवनो लइकी उनुका के उत्तर ना बतवली सन । सभ अपने लिखे के धुन में रही स । ऊ कवनो दूसर लइकी से उत्तर पूछे खातिर पाछा तकली त ओहिजा उहे लइका परीक्षा देत रहे जवन उनुका प ताकत रहे । उनुकर जीऊ धक से करि गइल । ना चहलो प ऊ दू – चार बेर पाछा ताक दिहली । ऊ लइका जानि गइले कि इनका कवनो उत्तर नइखे आवत । ऊ गते से पूछले, ‘‘ए, कवन जवाब चाहीं ?’’\nपहिले त पमली कुछु ना कहली बाकिर समय खतम हाते रहे । हार – दावं के ऊ आपन पांचों अंगुरी देखा देली । ऊ लइका समुझ गइले कि इनका पांचवां प्रश्न के उत्तर चाहीं । ऊ एगो कागज मोड़ि के पमली के गोड़ लगे फेंकले । ऊ डेराते – डेराते कागज उठा के देखली आ थरथराते हाथ से हाली – हाली उत्तर लिखली । पहिले हाली चिट करे में उनुकर हाथ – गोड़ कांपत रहे ।\nपरीक्षा खतम भइल त पमली बहरी आके ओह लइका के धन्यवाद कहली ।\n‘‘एह में धन्यवाद के का बात बा । कबो हमरा ना आई त तू बता दीहऽ ।’’ ऊ लइका कहले ।\n‘‘आजु चिट करि के लिखे में हमार हाथ कांपत रहे ।’’\n‘‘तहरा एगो पुरजी प हाथ कांपत रहे । हम त किताब खोल के लिखेनीं ।’’ ऊ लइका मुसुका के बोलले त पमली उनुकर जवाब सुनि के हंसे लगली ।\nबारली पमली से परीक्षा के बारे में सभ पूछली । गते – गते परीक्षा खतम भइल आ पमली के ओह लइका से मेल – जोल बढ़त गइल ।\n‘‘तहार नाँव का ह ?’’ पमली एक दिन ओह लइका से पूछली ।\n‘‘हमार नाँव माधव ह । बाकिर तहार नाँव हम जानत बानीं पमली ह ।’’ ऊ लइका बोलले ।\n‘‘का ? हमार नाँव जानत बाड़ऽ ? ई कइसे ?’’ पमली के झटका लागल ।\n‘‘ई बाति छोड़ द । आगे पढ़बू नू ?’’ माधव मुसुकिया के पूछले ।\n‘‘हं पढ़ब । पहिले पास त हो जाईं ।’’ पमली हंसि के कहली ।\nसँवरी के ससुरा में आ बारली के घरे फोन लागि गइल रहे, बाकिर दूनो जानी एक दोसरा के नंबर ना जानत रही ।\nठीक समय प पमली आ बारली के रिजल्ट निकलल । पमली सेकन डिवीजन अइली । बाकिर बारली राज्य भर में सबसे जादा नंबर लिया के फस्ट अइली । सभ कोई खूबे खुश रहे । ऊ अपना आ कवलेज के नांव खूबे रौशन क दिहली । कवलेज के सर आ मैडम लोग उनुका के चमकत सितारा समुझ लेले । उनुकर पिताजी आ दूनो भइया खुशी में अगराइल सउंसे टोला -महल्ला में लड्डू बंटले जा । कालेज में शिक्षामंत्री आके उनुका के सम्मानित कइले । अखबार में उनुकर फोटो आ साक्षात्कार छपाइल ।\nउनुकर ई कामयाबी देखि के पमली हवा में उड़े लगली, ‘‘चलऽ चलऽ बारली, हमरा के दू -तीन किलो मिठाई खिआवऽ । बड़ा ढे़र नंबर लिआइल बाड़ू ।’’\n‘‘तू त अपने सेकन आइल बाड़ू । तू हमरा के पांच किलो मिठाई खिआवऽ ।’’ बारली उनुकर हाथ पकड़ि के हंसते कहली ।\n‘‘हम त तहार पसंगो में नइखी ।’’\n‘‘अइसे काहे कहत बाड़ू । का जादे नंबर लिअवला से हम महान हो गइल बानी ? जब तकले संवरी के बारे में आछा ना सुन लेब तब तकले हम खुशी ना बांटब ।’’ बारली उदास हो गइली ।\n‘‘त उनुका भीरी चिट्ठी लिखि दऽ कि हमनी के पास हो गइनी जा ।’’ पमली सलाह देली ।\nबारली सँवरी लगे चिट्ठी लिखे घरे चलि गइली ।\nउनुका जाते माधव ओहिजा अइले । हंसते कहले, ‘‘तब पमली, अपना पास भइला के खुशी में हमार मुंह मीठा ना करइबू ? अरे, मिठाई ना सही कम से कम गुड़ चाहे बतासो खिआ दऽ ।’’\n‘‘तू हूं त सेकन डिवीजन से पास भइला हा । अपने ?’’ पमली मुसुका के बोलली ।\n‘‘लऽ मिठाई ।’’ माधव उनुका के चिमकी में बान्हल मिठाई देले ।\nऊ हंसते ठंडा – ठंडा रसमलाई मुंह में डाल लेली । फेरू उहो उनुका के छेना के टिकिया खिअवली ।\nआठ दिन बाद बारली के भेजल चिट्ठी भाग्य से सँवरी के मिलि गइल ।\nऊ अछर चिन्ह के खुशी से चिट्ठी पढ़े लगली –\nहमार प्रिय संवरी,\nतहार दोआ से पमली आई0 ए0 में सेकन डिवीजन आ हम आई0 एस0 सी0 में फस्ट डिवीजन आइल बानीं । पूरा राज्य भर में हमरे जादे नम्बर आइल बा । तहार घरे के सभ लोग ठीक बा । हम पमली आ तहार भाई – बहिन तहरा लगे कतने चिट्ठी भेजनी जा बाकिर तू एको के जवाब ना देलू हा । बिआह होते हमनी के भुला गइलू । एकर जवाब दीहऽ चाहे हमरा घरे फोन करिहऽ । फोन लागि गइल बा । नंबर बा – 279342 । कम से कम एको हाली फोन क के हमरा के बधाई दे दऽ । जीजाजी के परनाम कह दीहऽ । ठीक से रहिहऽ ।\nबारली के चिट्ठी पढ़ि के सँवरी बहुते खुश हो गइली । उनुकर हेतना नंबर अइला प ऊ उनुका के बधाई देबे खातिर मचलि गइली । घर में ओह घरी केहू ना रहे । ऊ धड़कत करेजा से हाली – हाली बारली के फोन नंबर मिलवली । उनुका इहो लागत रहे कि एह बीच कोई आवे मत । रहि – रहि के दुआरी देने ताकतो रही ।\nबारली के घरे फोन के घंटी बाजे लागल । ट्रीन…ट्रीन…।\nऊ फोन उठवली – ‘‘हलो…।’’\n‘‘हलो बारली ?’’\n‘‘सँवरी तू…?’’ बारली खुशी के मारे झूमि गइली ।\n‘‘हमरा पहचान गइलू हा…?’’ सँवरी पूछली ।\n‘‘तहार बोली सुने खातिर त हमार कान तरसत रहे…।’’\n‘‘अभिये तहार चिट्ठी मिलल हा । तू हेतना नंबर से पास भइलू हा हम बहुते खुश बानी । एही तरे तू आ पमली पास होखत जइहऽ। उनुको के कह दीहऽ ।’’\n‘‘सँवरी, ओहिजा तू ठीक से बाड़ू नू ? तहरे चिन्ता लागल रहेला ।’’\n‘‘हं, हो हम ठीक से बानीं । हमरो घरे फोन लागल हा । नंबर लिखऽ – 389754 ।’’\n‘‘लिख लेनी ।’’\n‘‘आछा राखत बानीं । फोन करत रहिहऽ ।’’ सँवरी कहली ।\n‘‘ठीक बा ।’’ बारली खुशी से फोन राखि के पमली से कहे चलि गइली ।\nएने सँवरी के फोन राखते में अचके सास आ पड़ली । जोर से चिचिअइली, ‘‘अरे निसहारी, केकरा से बतियावत रहिस ?’’\n‘‘अपना सखी से । हमरा लगे एतना चिट्ठी आइल रहे बाकिर हमरा एको ना मिलल हा । काहे ? पढ़ीं रउवा ई चिट्ठी ।’’ सँवरी सास के चिट्ठी देली ।\nसास चिट्ठी पढ़ि के उनुके सामने फाड़ देली, ‘‘असही हम तोर सभ चिट्ठी फाड़ दीहिला ।’’\nतबहीं केसर आ गइलें । खउलल तेल में हरियरका मिरचाई जइसन फूटत माई उनुका के फोरली, ‘‘देख ले, फोन क के अपन सब हित – नाता से हमनी के सिकाइत बतियावत बिया ।’’\n‘‘हं रे, तू फोन कइले हा ? बताव का – का कहले हा ?’’ केसर कहि – कहि के सँवरी के पीटे लगले ।\nऊ पिटा गइली बाकिर बारली से बतियवला के उनुका खुशी रहे । केसर ओही घरी फोन में ताला लगा दिहले ।\nबारली खुशी में निहाल पमली से सँवरी के फोन के बात कहि के उनुकर मुंह उजरका रसगुल्ला से भरि देली ।\n‘‘बारली, हमरो सँवरी से बतियावे के मन करत बा ।’’ पमली बारली के रसगुल्ला खिआवते कहली ।\n‘‘त कहियो हमरा घरे आ जइह ।’’ बारली मुंह चलावते कहली ।\nगते – गते पमली आ माधव एक दोसरा के चाहे लगले । माधव जान बूझि के अपना कवलेज में से हटि गइले । पमली के जवरे उनुके कवलेज में बी0 ए0 में फार्म भरले । बारली उहे कवलेज में बी0 एस0 सी0 में आगे बढ़ली ।\nएने सँवरी के मिजाज तनी गड़बड़ाइल रहे । रहि – रहि के उनुका हुल आवत रहे । ऊ केसर से डाक्टरनी इहां चले के कहली । ऊ माई प ओढ़ा देले ।\nसँवरी अपना लगे से रुपिया ले के सास जवरे डाक्टरनी से देखावे गइली । ऊ उनुका के जांच क के माई बने के खुशखबरी सुनवली । सुनि के ऊ रोआं – रोआं ख़ुशी से खिलि गइली ।\nराति में ऊ केसर से कहली, ‘‘रउवा बाबूजी बने के बानीं । खुश बानीं नू ?’’\n‘‘एहमे खुश होला के का बात बा ? बिआह भइल बा त बापे नू बनब जानवर थोड़े बनब । आजुये कहि देत बानी बाचा पैदा करे नइहर चलि जइहे । एगो त तोर बोझ आ ऊपरे से ई बोझ ।’’ केसर खीसियाते कहले ।\n‘‘ई बोझ ह ? दू महीना प डाक्टरनी रउवो के बोलवले बाड़ी ।’’\n‘‘चलि जइहे माई के जवरे ।’’ केसर सूतले कहले ।\nएक दिन पमली बारली के घरे आके सँवरी लगे फोन लगवली । ओने से चनकी रही । ऊ सँवरी के फोन प बोलावते ना रही । पमली उनुका के खूब हथजोरि कइली । तब ऊ सँवरी के बोलवली ।\nऊ दउर के फोन उठा के कहली, ‘‘हलो पमली….।’’\n‘‘हं हम । सँवरी, तू ठीक से बाड़ू नू ? बड़ा तोहार इयाद आवेला…।’’ कहते – कहते पमली डबडबा गइली ।\n‘‘हम ठीक से बानीं । पमली, तू मउसी बने के बाड़ू । बारली से आउर हमरा घरे कह दीहऽ ।’’\nतले बारली सँवरी से बतियावे खातिर बेचैन हो गइली । तबहीं ओने केसर अइले आ सँवरी से फोन के चोंगा छिनि के कसके उनुका के झापड़ मरले, ‘‘साली, फोन तोरा बतियावे के लागल बा ?’’ फेनु चनकी के डंटले ।\nएने बारली हलो… हलो… कहि के दुखी मन से फोन राख देली ।\n‘‘बारली, सँवरी माई बने के बाड़ी ।’’ पमली खुशी में नाचे लगली ।\n‘‘अरे बाह । अब हम मउसी बनब । चलऽ उनुका घरे कहे ।’’ बारली पमली के जवरे सँवरी के घरे गइली ।\nसँवरी के माई ओह लोग के देखि के ओरहन देत कहली, ‘‘सखी के गइला का बाद तू दूनो जानी चाची के भुला गइल बाड़ू जा ।’’\n‘‘ना चाची, हमनी के तहरा के नइखी जा भुलाइल । अभी हम सँवरी से फोन प बतिया के आवत बानी । तू नानी बने के बाड़ू । चलऽ मिठाई खिआवऽ ।’’ पमली हंसि के कहली ।\n‘‘बबी, बड़ा खुशी के बात सुनवलू हा । सँवरी ओहिजा ठीक से बिया नू ?’’ माई खुश होके पूछली ।\n‘‘हँ चाची जी, ऊ ठीक से बाड़ी ।’’ बारली बतवली ।\nसँवरी के घर में खुशी आ गइल ।\nकवलेज में माधव पमली के एगो खूब बढ़िया लेडिज बेग देत कहले, ‘‘पमली, हमरा तरफ से ई छोटी चुकी तोफा स्वीकार करऽ । एकरा रोज कवलेज लेके अइहऽ ।’’\nपमली हंसि के बेग ले लेली ।\nदोसरा दिन उनुकर कान्हा में लटकल करिया रंग के बेग देखि के बारली पूछली, ‘‘पमली, ई बेग बड़ा सुन्नर बा । कहवां से लेलू हा ?’’\n‘‘मूरती भइया दिली से लियवले हा । कहबू त तहरो खातिर मंगवा देब ।’’ पमली पहिला हाली बारली से झूठ बोलली ।\n‘‘ना हमरा ना चाहीं ।’’ बारली कहि के आपन कक्षा में चलि गइली ।\nचार – पांच दिन बाद माधव पमली के हाथ पकड़ि के कहले, ‘‘हमरा बहुते खुशी भइल हा कि तू हमार तोफा के उपयोग करत बाड़ू एगो बात दिल से कहत बानीं तू गुलाब के फूल नियन सुन्नर बाड़ू ।’’\n‘‘छोड़ऽ ना कोई देख ली । बाकिर तू हू त एकदम हीरो लेखा बाड़ऽ ।’’ पमली हंसते हाथ छोड़ा लेली । कहली, ‘‘तहार दिहल ई बेग बहुते सुन्नर…।’’\nअचके ओहिजा आवते बारली ई बात सुनि लेली । ऊ तमतमइले पमली लगे अइली । माधव उनुका के देखि के भाग खड़ा भइले ।\n‘‘ई लइका के रहे ?’’ बारली पमली से खीस में पूछली ।\n‘‘माधव रहले । हमरे जवरे पढ़ेलन ।’’\n‘‘आछा, ई बेग तू कहवां से लेलू हा ?’’ बारली पमली के झूठ पकड़े खातिर दोबारा पूछली ।\n‘‘कहले ना रहीं । ई बेग भइया लिआइल…।’’ पमली के फेरू झूठ सुनि के बारली लहरि गइली , ‘‘तहार भइया लिआइल रहले हा कि ई लइका देले बा ? हम आवत घरी तहरे मुंह से सुननी हा । तू झूठ काहे कहलू हा ?’’\n‘‘हं, हम झूठ कहनी हा । ना त लगबू भासन देबे ।’’ पमली खीसिया गइली ।\n‘‘कहीं तू ओकरा से पेयार त नइखू करत ?’’\n‘‘त एहमें खराब का बा ? इंसान पेयारे करे खातिर बनावल बा ।’’ पमली के बेधड़क जवाब रहे ।\nबारली आपन खीस नेवर करि के उनुका के समुझवली – ‘‘देखऽ पमली, आजु- काल्हु के लइका, लइकी सभ के कुछु- कुछु सामान देके आ मीठ – मीठ बतिया के ओकरा के फंसावे लसन। लइकन खातिर पेयार बस चार दिन के साथ बा। जइसे हमनी के रोज कपड़ा बदलेनी जा ओइसहीं लइका सभ लइकी बदलले सन। एगो लइकी से मन भरि जाई त दोसर के पटा लीहसन। हम पेयार के खिलाफ नइखी बाकिर ऊ सच्चा पेयार होखे। ई बदमास लइका बा । तू एकरा से जादा बोल-चाल मत राखऽ।’’\n‘‘तहरा जतने पुलिस नइखे बने के ओतने तू सभे के सके के नजर से देखेलू …।’’\n‘‘त तू ओकरा से बोलल ना छोड़बू ?’’\n‘‘त जा हमरो से सखियारो मत राखऽ ।’’ बारली खीसिया के कहली ।\n‘‘हमरो तहरा से सखी बन्हइला के ताव नइखे जागल ।’’ पमली गरजली ।\nपहिलका हाली दूनो जानी में जम के झगड़ा हो गइल ।\nराति में बारली के जब खीस ठण्डा भइल त ऊ पमली के जवरे कइल झगड़ा प रोये लगली – ‘‘ई हम का करि देनी ? पमली से सखियारो तूरि देनी। का भइल ऊ झूठे कहली हा त ? हमहूं त घर में झूठ बोलीला। त का घर के लोग हमरा से रिश्ता ना रखेला ? आजु त सभ लइकी लइकन से बतियावत आ परेम करत बाड़ी स। हमरा कवनो लइका से परेम नइखे करे के त मत करी। बाकिर आपन बात हम पमली प काहे डालत बानीं ? का सँवरी बिआह नइखी कइले ? पमली हमार गुलाम बाड़ी ? हम त पमली आ सँवरी के बेगर एकदम नइखी रह सकत । काल्हु हम पमली के गोड़ पकड़ि के माफी मांगब।’\nएने पमली सोचत रही – ‘हमरा बारली से झूठ ना बोलल चाहत रहे । आखिर ऊ हमार सखी हई। ऊ ठीके कहत रही कि आजु के लइका बदमाश होले सन। लइकी के पेयार में धोखा दे के भाग जालन स। हम कतने फिलिम में देखले बानी। सँवरी से हम का कहब कि एगो लइका के चलते हम बारली से आपन सखियारो तूरि देनी। ना – ना अइसे कबो ना होई। हमार सखियारो एतना कमजोर त नइखे जवन एक झटका में टूटि जाए। हम बारली के बेगर जिन्दो ना रह सकब। ऊ बहुते खिसियाह बाड़ी, हमरा से बोलबो ना करिहें। हे भगवान जी, ई हम का कर चुकनी ? काल्हु हम उनुका से माफी मांगब…।’’ पमली रो पड़ली ।\nदोसरा दिन कवलेज में बारली पमली से माफी मांगे खातिर उनुकर गोड़ प झुकल चहली तले पमली उनुका के अपना अंकवारी में भरि लेली। भरले आंखि से कहली – ‘‘पागल, सखी के गोड़ छुअल जाला। तू हमरा के माफ क द। काल्हु तू सभ बात ठीक कहले रहूं।’’\n‘‘पमली, तहरा जेकरा से मन ओकरा से बतियावऽ । हम ना रोकब ।’’ बारली के टपऽ – टपऽ लोर गिरत रहे ।\nतबहीं बारली के खोजते ओहिजा दू गो लइकी अइली । कहली, ‘‘बारली, तोहरा के प्रिंसिपल मैडम बोलावत बानीं।’’\nई सुनि के बारली पमली से अलग होके कहली, ‘‘पमली, हम बारह- पनरह दिन तोहरा से ना मिलब। काहे से कि जवन सर हिसाब पढ़ाइला उहां के माई गुजर गइल बानीं । सर छुट्टी प बानीं। एहिसे अपना कक्षा के लइका – लइकी के हमरे पढ़ावे के बा ।’’\n‘‘ठीक बा ।’’ पमली आपन लोर पोंछि के बोलली।\n‘‘तू लोग रोवत का रहू जा ? सखियारो में रोवलो का जाला ?’’ ऊ दूनो लइकी पमली – बारली के भींजल आंखि देखि के अचरज में रही जा ।\n‘‘हं, कबो – कबो सखी के रो के देखावल जाला कि हम तहरा के कतना चाहीं ला। हमनी के सखियारो असमान जेतना ऊंच आ समुन्दर जइसन गहिरा बा ।’’ पमली बारली के हाथ पकड़ि के कहली ।\n‘‘आछा, पमली, हम जात बानीं।’’ बारली कहि के ऊ लइकी जवरे चलि गइली ।\nप्रिंसिपल मैडम बारली से कहली, ‘‘बारली, तू गणित में बहुते तेज बाड़ू । सिन्हा जी आपन घंटी के चार्ज तहरे के दे के गइल बानीं ।’’\n‘‘मैडम, रउवा आ सिन्हा सर हमरा के बड़का जिमेदारी देले बानीं । हम पूरा करे के कोशिश करब ।’’ बारली मैडम के परनाम करि के कक्षा में चलि गइली ।\nअभी ऊ पढ़ावल सुरूये कइले रहि कि एगो भूसन नांव के लइका सिगरेट जरा के पीये लगले । बारली उनुका के सिगरेट पीये से मना कइली। बाकिर ऊ ना मनले ।\nऊ उनका भिरी गइली, ‘‘भूसन, तू सिगरेट पीये के आदत डालि के आपन जवानी के तीन गो कहानी बनावे के काहे फेर में बाड़ऽ ? जानत बाड़ऽ कि ई सिगरेट कतने खराब चीज ह । एकरा से टी0 बी0 आ कैंसर होत बा । माई – बाबू के दुलरूआ बाड़ऽ त नीक से रहऽ ।’’\n‘‘अरे, जा ना, का भासन देले बाड़ू ? जा – जा पढ़ावऽ ।’’ भूसन बारली के मुंह प धुंआ छोड़ले । बारली आपन हाथ से धुआं दूर करते आपन रंग बदलली, ‘‘त ठीक बा । अब हमहूं तहरा जवरे सिगरेट पीयब ।’’\n‘‘लइकी ई सभ ना पीये ।’’\n‘‘तू सिगरेट पीयल छोड़बऽ कि हम पी ही…? जानत बाड़ऽ कि हम कतने खिसिआह लइकी हईं । झूठ नइखी बोलत ।’’ बारली के आंखि में खीस चढ़त देखि के भूसन गते सिगरेट जूता से कूच देले, ‘‘ठीक बा अब ना पीयब ।’’\nतले घंटी लागि गइल । सभ लइका – लइकी कक्षा में से चलि गइले ।\n‘‘बारली, कइसे तू हेतना बदमास भूसन के सिगरेट कुचवा देलू हा ? हम बहुते हैरान बानी ?’’ एगो लइकी बारली से पूछली त ऊ खिलखिला पड़ली ।\nकवलेज से छूट ऊ सीधे बाजार गइली । आजु उनुकर सरवन भइया के जन्मदिन रहे । ऊ कवनो आछा तोफा कीने के सोचत रही कि उनुकर नजर किताब के दोकान में रेक प राखल छोट बड़ डायरी प चलि गइल । उनुका भक से इयाद परल ‘अरे, काहे ना एगो नीमन डायरिए कीन लीहीं। भइया रोजे डायरी लिखेलन ।’\nएक बेरी बारली सरवन से पूछले रही कि ऊ रोज राति खा डायरी में का लिखेलन ? ऊ डायरी खोलि के उनुका सोझा क देलन । ऊ ओह में दिन भर में कइल आपन छोट – बड़ गलती लिखले रहन । जवरे ओह में संकल्प भी कइले रहन कि आगे से ऊ ई काम ना करिहें । साथे ओह में आपन घर – परिवार के खुशी देवे के बात लिखल रहे । खास क के बारली के देखल सपना उनुकर पढ़ाई प ऊ विस्तार से लिखले रहन । आपन छोट बहिन के झोरी में दुनिया – जहान के खुशी भरे के वादा कइले रहन ।\nबारली डायरी उलटत – पलटत एगो हरियर रंग के मोटहन डायरी पसन कइली । ओह प सूरूज भगवान के फोटो बड़ा सुंदर रूप से बनावल रहे । उनुकर भइया भी सुरूज लेखा चमकस उनुकर दिल से इहे दुआ निकलल ।\nआपन कमरा में कुरसी प बइठल सरवन कुछु लिखते रहन कि उनुका के डायरी देते बारली कहली, ‘‘जन्मदिन के खूबे बधाई, भइया !’’\n‘‘अरे हमार पगली बहिनिया, के इयाद रहे का कि आजु हमार जन्मदिन ह । बाह, डायरी त बड़ा सुन्नर बा ।’ सरवन खूबे खुश हो गइलन, ‘‘हम नया डायरी कीने के सोचते रही तले तू दे देले । तोरा एक छइंटी धन्यवाद ।’’\n‘‘बे भइया, तू हमरा के धन्यवाद मत कहऽ । आछा भइया, ई डायरी लिखला से होला का ?’’\n‘‘एह से मन के बड़ा शांति मिलेला । हमनी के कवनो बात अपना लोग से छिपा लबेनी जा बाकिर डायरी में आपन मन के चिट्ठा सच – सच लिखाला । जवन बात दूसरा से खोल के ना कहाला उहे बात डायरी में खोल के लिखाला बिना लाग – लपेट के । दिल के भीतर खिलत पेयार हो भा धधकत आग आपन असली रूप में शब्द में बहनाइल डायरी में उतरेला । भले हम डाक्टर बनल चाहत बानी बाकिर हमरा मन के भाव, आदर्श, पेयार, संस्कार, गम, खुशी आ दुख आदि जवन हिलोरा मारेला ऊ डायरी प उतर मोती बनि जाला । हम त कहब कि तू हो डायरी लिख के सीख । एह से तोरा एगो सुखद एहसास होई…।’’\n‘‘बस बस बस भइया, आपन ई डायरी पुराण बंद करऽ । ई सभ हमरा बस के बात नइखे ।’’ बारली सरवन के बाति कटली, ‘‘हमार जिनिगी में जवन कुछ घटी ऊ तोहरा के हम बता देब । तू लिख दीह । एकर शुरूआत अभिए से कर द । आजु कवलेज में हम एगो लइका के सिगरेट पियल छोड़वनी हाँ ।’’\nसरवन पेयार से बारली के चोटी खींच देलन, ‘‘तू त बड़ा नीमन काम कइले हा । पूरा घटना बिस्तार से बताऊ । हम ओह में के जरूरी बात लिख देत बानी ।’’ सरवन नयकी डायरी खोल कलम हाथ में लेले बारली के बात धेयान से सुने लगलन।\nविजय पर्व ( भोजपुरी उपन्यास, भाग –2)\nTotal views : 29620


हरीकेन इरमा - विकिपीडिया\n101 total (as of September 19)\n> $62.87 billion (2017 USD)\nCape Verde, Leeward Islands (especially Barbuda, Saint Barthelemy, Saint Martin and the Virgin Islands), Greater Antilles (Cuba and Puerto Rico), Turks and Caicos Islands, The Bahamas, Eastern United States (especially Florida)\nका हिस्सा 2017 Atlantic hurricane season\nइरमा हरीकेन (Hurricane Irma) एगो बहुत पावरफुल उष्णकटिबंधी चक्रवात बा जे अटलांटिक महासागर के कैरीबियन इलाका में लीवर्ड दीप, आ प्यूर्टो रिको, क्यूबा आ फ्लोरिडा के आपना जद में लिहले बा। साफिर-सिम्पसन पैमाना पर एकरा के श्रेणी5के चक्रवात बतावल जा रहल बा जेकर मतलब बा की ई बहुत भारी नुकसान पहुँचावे में सक्षम तूफ़ान बा।\n30 अगस्त के, केप वर्डे के लग्गे, ई एगो उष्णकटिबंधी तरंग से तूफान के रूप लिहलस जबकि ई तरंग दू दिन पहिले अफिरका के किनारा से सुरू भइल रहे। वर्तमान खबर के मोताबिक ई अटलांटिक महासागर में अब तक के रिकार्ड कइल गइल सभसे शक्तिशाली तूफ़ान बा आ एकर साइज लगभग फ्रांस के बरोबर बा। लगातार हवा बहाव (सस्टेंड विंड) के सभसे ढेर तेजी अनुसार ई 2005 में आइल हरीकेन विल्मा के बाद दुसरा सभसे पावरफुल, आ हवादाब के कमी के मामिला में 2007 में आइल हरीकेन डीन के बाद सभसे शक्तिशाली तूफ़ान बतावल जा रहल बा। अबतक के रिकार्ड में इरमा अइसन पहिला श्रेणी5के तूफान बा जे उत्तरी लीवर्ड दीप के अपना जद में लिहले होखे। ई एगो टिपीकल केप वर्डे हरीकेन बा जवन की साल 2017 के अटलांटिक हरीकेन सीजन के नउवाँ तूफान बा जेके नाँव दिहल गइल होखे, चउथा हरीकेन बा, आ दुसरा भयानक हरीकेन बाटे। टिपीकल, यानी की अपने तरह के प्रकार के सभसे सामान्य लच्छन वाला, प्रकार में बिना कौनों अपवाद के स्थिति वाला, केप वर्डे हरीकेन, अटलांटिक महासागर में अफिरका के पच्छिमी किनारा से सुरू होखे वाली उष्णकटिबंधी तरंग के रूप में होलें आ केप वर्डे ले चहुँप के ई चक्रवात के रूप धारण का लेलें जिनहन के एह इलाका में हरीकेन कहल जाला, आ ई वेस्ट इंडीज आ कैरेबियन दीप सभ के ऊपर होत, अमेरिका के फ्लोरिडा किनारा से टकराव करे लें।\nजब इरमा हरीकेन के रूप लिहलस, एकरा 24 घंटा के भितरे, अनुकूल दसा पा के ई श्रेणी2के हरीकेन हो गइल। कुछ समय के बाद ई एगो प्रमुख हरीकेन बन गइल जब ई श्रेणी3के हरीकेन के रूप ले लिहलस। हालाँकि, एकरे बाद एह में हवा के बहाव में कुछ उतार-चढ़ाव देखल गइल,5सितंबर के ई श्रेणी5के हरीकेन बन गइल आ भयावह हो गइल। एकरे बाद एह में लगातार बहे वाली सभसे तेज हवा के बेग 185 मील प्रति घंटा (295 किमी/घं) आ एकरा सेंटर में सभसे निचला हवादाब 914 मिबार (914 हेक्टोपास्कल; 27.0 inHg) दर्ज कइल गइल। एह आधार पर ई 1970 के हरीकेन एलेन के बाद सभसे तेज हवा बहाव वाला हरीकेन बा। कैरेबियन के इलाका से बाहर, मुख्य अटलांटिक बेसिन में ई अबतक के सभसे तेज हरीकेन बतावल जा रहल बा आ साल 2017 में पूरा दुनिया में आइल चक्रवात सभ में भी अब तक ले के सभसे तेज चक्रवात बा।\nई तुफान अब तक ले, बारबूडा, सेंट बार्थेलेमी, सेंट मार्टिन, एंग्विला आ वर्जिन दीप में भारी तबाही मचा चुकल बा। उत्तरी लीवर्ड दीप से टकराये वाला ई सभसे ताकतवर तुफान रहल आ एह इलाका में आवे वाला तुफान सभ में भी सभसे भयानक साबित भइल बा।7सितंबर के यूटीसी समय अनुसार दुपहरिया ले एकरे कारन कम से कम 10 लोग के जान जा चुकल बा।\n1 मौसमबिज्ञानी समयरेख\nमौसमबिज्ञानी समयरेख[संपादन करीं]\nतुफान के रस्ता देखावे वाला नक्सा, साफिर-सिम्पसन पैमाना पर तुफान के तेजी के साथ।\nपच्छिमी अफिरका के किनारा से पैदा भइल उष्णकटिबंधी लहर के अमेरिकी नेशनल हरीकेन सेंटर (NHC) 26 अगस्त से मॉनिटर करे सुरू कइलस। 27 तारीख के ई लहर महादीप के किनारा से समुंद्र में बढ़ल। अगिला दू दिन के दौरान, एह लहर के साथ चले वाला बौछार आ झंझावात के सिस्टम साफ-साफ तरीका से ब्यवस्थित तुफान के रूप ले लिहलस। 29 अगस्त के जब ई केप वर्डे के ठीक दक्खिन ओर से गुजरल, स्पष्ट रूप से कम दबाव वाला क्षेत्र बन चुकल रहे आ एनएचसी द्वारा ई घोषणा कइल गइल की अगर अउरी ब्यवस्थित रूप लेई तब ई उष्णकटिबंधी चक्रवात के रूप ले ली।\n↑ Danny Boyle (2016-02-16). "Hurricane Irma: Strongest ever Atlantic storm causes 'major damage' on Caribbean islands - latest news". Telegraph.co.uk. पहुँचतिथी 2017-09-06.\n↑ Martin, Sean. "Hurricane Irma satellite video shows storm size of FRANCE heading straight for Florida | Science | News". Express.co.uk. पहुँचतिथी 2017-09-06.\n↑ Angela Chen (सितंबर 1, 2017). "Harvey's not over, but Hurricane Irma is now headed toward the East Coast". The Verge. पहुँचतिथी सितंबर 4, 2017.\n↑ Brandon Miller (सितंबर 2, 2017). "Powerful Hurricane Irma could be next weather disaster". CNN. पहुँचतिथी सितंबर 2, 2017.\n↑ Rob Gutro (अगस्त 30, 2017). "GPM satellite sees Tropical Storm Irma forming near Cape Verde Islands". Phys.org. पहुँचतिथी सितंबर 4, 2017.\n↑ McNoldy, Brian (अगस्त 30, 2017). "Tropical Storm Irma forms in Atlantic, and we're still watching Gulf of Mexico early next week". The Washington Post (English में). ISSN 0190-8286. पहुँचतिथी सितंबर 6, 2017.\n↑ Reuters (सितंबर 1, 2017). "Hurricane Irma intensifies over the Atlantic". पहुँचतिथी सितंबर 6, 2017.\n↑ Koren, Marina (अगस्त 31, 2017). "Hurricane Irma Just Hit Category 3". The Atlantic (English में). पहुँचतिथी सितंबर 6, 2017.\n↑ Hurricane Irma causes devastation in the Caribbean BBC News\n↑ Eric S. Blake (अगस्त 26, 2017). "Graphical· Tropical Weather Outlook". Miami, Florida: National Hurricane Center. पहुँचतिथी अगस्त 30, 2017.\n↑ Eric S. Blake (अगस्त 29, 2017). "Graphical Tropical Weather Outlook". Miami, Florida: National Hurricane Center. पहुँचतिथी सितंबर 4, 2017.\nविकिमीडिया कॉमन्स पर Hurricane Irma से संबंधित मीडिया\n"https://bh.wikipedia.org/w/index.php?title=हरीकेन_इरमा&oldid=650839" से लिहल गइल\n2017 में आइल प्राकृतिक आफत\nएह पन्ना पर आखिरी बेर संपादन 22 जनवरी 2019 के 22:14 बजे भइल रहल।


भाजपा के जीत देश के जीत बतवलन मनोज तिवारी – Anjoria\nहालही में पूृरा भइल लोकसभा चुनाव में भोजपुरी मेगा स्टार मनोज तिवारी दिल्ली के उत्तर पूर्व लोकसभा सीट से भारतीय जनता पार्टी के टिकट पर जीत के सांसद बन गइल बाड़न. आ अबकी के चुनाव में दिल्लिए ना सगरी देश भगवा रंग में रंगाइल लउकल बा.\n‘ससुरा बड़ा पईसा वाला’ फिलिम से मनोज तिवारी भोजपुरी सिनेमा के एगो नया युग के सूत्रपात कइले रहले. आजु सांसद बन के मनोज तिवारी अउरी उर्जावान बन गइल बाड़न. मनोज तिवारी सांसद बने वाला पहिलका भोजपुरी स्टार बन गइल बाड़न आ एहसे भोजपुरी सिनेमो के मान बढ़ल बा.\nपिछला दिने बातचीत का दौरान मनोज तिवारी भाजपा के जीत के देश के जीत बतवलन आ कहलन कि मनोज तिवारी का जीत सगरी भोजपुरियन के जीत कहाए के चाहीं. अपना इलाका के जनता के भरोसा देत कहलन कि नायक हउवन आ नायके रहीहें. खलनायक ना बनीहें. अपना इलाका के लोगन के आस भरोसा के कसौटी प खरा साबित होखे के भरोसा जतवलन.\nपिछला चुनाव में रविकिशन, नगमा, आ कुणालो सिंह खड़ा रहलन बाकिर जीत अकेले मनोजे तिवारी के मिलल. एह बारे में कवनो टिप्पणी करे से मनोज बहुते मुलायमियत से नकार दिहले. कहलन कि एह बारे में कुछउ बोलल बेजाँय कहाई.\nमनोज तिवारी कहलन कि सांसद बनला का बावजूद भोजपुरी सिनेमा से अलगा ना होखीहें. हँ पहिले से कम फिलिम करीहें आ चुनले फिलिमन में नजर अइहेश.\nPrevious Post: 23 मई से शुरू ‘सईया जी दिलवा माँगेले’\nNext Post: प्रधानमंत्री पद के शपथ लिहलन नरेन्द्र मोदी


राहुल गांधी के नेता ना मनीहें विपक्षी गोल : रामविलास – टटका खबर\nJun 2, 2018 नरेंद्र मोदी, राम विलास पासवान, राहुल गाँधी\nरांची 01 जून (वार्ता). केंद्रीय खाद्य अउर नागरिक आपूर्ति मंत्री रामविलास पासवान हाल का उप चुनाव में विपक्षी गोलन के मिलल सफलता का बावजूद ओह लोग पर चुटकी लेत कहलन कि कवनो विपक्षी गोल कांग्रेस अध्यक्ष राहुल गांधी के आपन नेता नइखे माने जात.\nकेन्द्र में राष्ट्रीय जनतांत्रिक गठबंधन (राजग) सरकार के चार साल पूरा भइला का उपलक्ष्य में रांची में बोलावल संवाददाता सम्मेलन में केन्द्र के उपलब्धियन के गिनावल रामविलास पासवान कहलन कि उहो देश में एगो मजगर विपक्ष के पक्षधर रहलें जेहसे सत्तारूढ़ आ विपक्षी गोल एक-दोसरा के प्रतिद्वंदी बन सकसु बाकिर मौजूदा विपक्ष अतना कमजोर बा कि ऊ लोकसभा में नेता विपक्षो नइखे दे सकत.\nदेश के राजनीतिक नब्ज पहचाने के महारथी मानल जाए वाला लोजपा अध्यक्ष भविष्यवाणी करत कहलन कि विपक्षी एकता ढेर दिन ले टिके वाला नइखे. चुनाव से पहिले ई लोग सीचन के बाँट-बखरा का मसला पर अलग अलग हो जाई. कहलन कि राष्ट्रीय जनतांत्रिक गठबंधन (राजग) के सर्वेसर्वा प्रधानमंत्री नरेंद्र मोदी बाड़ें आ अबहीं देश में प्रधानमंत्री पद पर कवनो वेकेंसी नइखे आ अगिला चुनावो के बाद साल 2019 में राजगे के सरकार बनी.


टटको में टटका खबर :6अक्टूबर 2014, सोमार – Anjoria\nसोमार का दिने उड़ीसा के मुख्यमंत्री नवीन पटनायक पीएम मोदी से भेंट कइलन.\nहरियाणा के मुख्यमंत्री भूपेंद्र सिंह हुड्डा भाजपा के चुनौती दिहलन कि ऊ साबित क के देखावे कि हुड्डा केहू के सरकार के गैरकानूनी तरीका से जमीन दिहले बावे.\nएगो चुनावी सभा में पीएम मोदी बिना कवनो नाम लिहले वाड्रा वाला जमीन प्रकरण के सवाल उठावत कहले रहन कि ‘दामाद जी’ के जमीन दे के हुड्डा आपन करजा उतरलन.\nभाजपा अध्यक्ष अमितशाह महाराष्ट्र में कांग्रेस आ राष्ट्रवादी कांग्रेस पार्टी पर आरोप लगवलन कि ई दुनू गोल मिल के राज्य के विकास का दौड़ मे पिछुआ दिहलसि.\nमध्य प्रदेश में 8 से 10 अक्टूबर ले इंदौर में ग्लोबल इन्वेस्टर्स समिट के आयोजन होखी. एह समिट ला पीएम मोदी मंगल का दिने थोड़ देर ला इंदौर आवे वाला बाड़न. लोकसभा अध्यक्ष सुमित्रा महाजन विशेष अतिथि रहींहे.\nपाकिस्तान भारत पर संघर्ष विराम लाँघे के आरोप लगावत कहलसि कि भारत का गोलीबारी से ओकर चार गो नागरिक मरा गइले.\nकेन्द्रीय संचार सूचना प्रौद्योगिकी आ कानून मंत्री रविशकंर प्रसाद जबलपुर में आईटी पार्क आ इलेक्ट्रानिक मेन्युफेक्चरिंग क्लस्टर के शिलान्यास कइलन. एह मौका पर मुख्यमंत्री शिवराज सिंह चौहान कहलन कि जल्दिए जबलपुर के नाम देश-दुनिया में इलेक्ट्रानिक सामान बनावे खातिर जाने जाए लागी.\nभारतीय क्रिकेट कंट्रोल बोर्ड अध्यक्ष पद के चुनाव में अनुराग ठाकुर उम्मीदवार बन सकेलें. बोर्ड के आम सभा के बइठक 20 नबम्बर के होखे वाला बा जवना में नयका अध्यक्ष चुनाई.\nमोतिहारी का घोड़ासहन इलाका के पकही टोला में छापेमारी क के पुलिस एगो गिरोह का अड्डा से ढेरहन दामी मोबाईल फोन समेत करीब 65 लाख के सामना जब्त कइलसि आ एक जने के गिरफतार.\nअलीगढ मुस्लिम विश्वविद्यालय के कार्यकारी परिषद रजिस्ट्रार शारुख शमशाद के इस्तीफा सकार लिहलसि.\nदेवरिया जिला के बनकटा में मूर्ति भसावन में डीजे बजावे के दोसरा समुदाय के लोग के विरोध का बाद बवाल हो गइल जवना में तीन चार जने घाहिल हो गइले.\nवाराणसी के कोतवाली इलाका में एगो पेन्ट आ किराना गोदाम में आग लगला से लाखों रुपिया के सामान जर गइल.\nदेवरिया के सदर कोतवाली इलाका में मेला में भइल पति के मौत का बाद उनकर औरत ट्रेन से कटा के जान दे दिहलसि.\nजदयू अध्यक्ष शरद यादव के कहना बा कि स्वच्छता अभियान चला के पीएम मोदी लोग के धेयान भटकावल चाहत बाड़न आ सरकार बेरोजगारन ला कुछ नइखे करत.\nगोण्डा के मनकापुर इलाका के एगो मन्दिर से मूर्ति चोरा लिहल गइल बा.\nतमिलनाडु में निजी स्कूल कालेज के बंदी वापस ले लिहल गइल बा. जयललिता के मिलल सजाय का खिलाफ मंगल का दिने बंद राखे के एलान कइले रहले स्कूल चलावे वाला.\nजदयू के कहना बा कि गांधी मैदान भगदड़ में मराइल लोग के लाश पर भाजपा राजनीति करे में लागल बिया. सरकारी लापरवाही का चलते ओह भगदड़ में तैंतीस लोग मर गइल रहे.\nविधानमंडल भाजपा दल के नेता सुशील कुमार मोदी पटना भगदड़ के सर्वदलीय जाँच करावे आ गाँधी मैदान के सीसीटीवी फुटेज के सार्वजनिक करे के माँग कइले बाड़न.\nअंतर्राष्ट्रीय मुद्रा कोष चाहत बावे कि भारत के रिर्जव बैंक ब्याज दर अउरी बढ़ावे का बारे में सोचे.\nजम्मू कश्मीर के अरनिया सेक्टर में पाकिस्तानी गोलीबारी से पाँचआदमी के मौत हो गइल आ अनेके मकान के नुकसान चहुँपल बा.\nदेश की सबले बड़ कार निर्माता कंपनी मारूति सुजुकी इंडिया आजु आपन नया सेडान कार ‘सियाज’ बाजार में उतरलसि.\nआम आदमी पार्टी के विधायक राजेश गर्ग अरविंद केजरीवाल से दल में शामिल भ्रष्ट आ अमीर लोगे बढावल बंद करे के आ दिल्ली में फेर से चुनाव के माँग बन्द करे के कहलन.\nअब पीएम मोदी कांग्रेस से नेहरू आ इंदिरो के प्रतीक छीने में लाग गइल बाड़न. कहले बाड़न कि नेहरू के जनमदिन 14 नवम्बर से शुरु हो के इंदिरा गांधी के जनमदिन 19 नवम्बर ले स्कूलन में स्वच्छता अभियान चलावल जाई.\nमिस्र के एगो आतंकवादी संगठन विडियो जारी क के देखवले बावे कि इजरायल के खुफिया एजेंसी मोसाद ला काम करे वाला तीन जने के गरदन काट दिहल गइल बा.\nपुणे के पांच सितारा होटल ‘हयात पुणे’ में विश्व जूनियर शतरंज चैम्पियनशिप के आयोजन शुरू भइल जवना में 45 देश से 200 से अधिका खिलाड़ी हिस्सा लेत बाड़े.\nPrevious Post: टटको में टटका खबर :5अक्टूबर 2014, अतवार\nNext Post: नेताजी त ना सेंक पवले रोटी


समय हमरा के धोखा देत रहल बा – नारायण दुबे | Anjoria's Weblog\nThis entry was posted in फिल्मकार, मौका चाहीं and tagged नारायण दूबे, पटकथा by Anjoria. Bookmark the permalink.\n1 thought on “समय हमरा के धोखा देत रहल बा – नारायण दुबे”\nSAURABH KUMAR on मार्च 5, 2012 को 1:24 अपराह्न said:


खबर पर एक नजर : 15 फरवरी 2013 – टटका खबर\nखबर पर एक नजर : 15 फरवरी 2013\nFeb 15, 2013 खबर पर एक नजर\nआजु वसंत पंचमी का मौका पर कुंभ में आखिरी महास्नान होखत बा. कोर्ट का मना कइला का बावजूद शाही स्नान का दिने वीआईपी घाट पर कुछ लोग स्नान कइल. सरकार जाँच के आदेश दिहलसि. मौनी अमावस का दिने भइल दुर्घटना का बाद कुंभ आयोजन समिति के अध्यक्ष आजम खां के इस्तीफा मुख्य मंत्री नामंजूर कर दिहलन.\nत्रिपुरा विधानसभा का चुनाव में ९३ फीसदी वोट पड़े के रिकार्ड बनल.\nहेलीकाप्टर खरीद घोटाला में अब प्रणव मूखर्जीओ के नाम आइल. केन्द्र सरकार के रपट में बतावल गइल कि ई खरीद तब भइल रहे जब प्रणव बाबू रक्षा मंत्री रहलन. सरकार के इहो कहना बा कि राजग सरकार का जमाना में साल २००३ में तब के राष्ट्रीय सुरक्षा सलाहकार ब्रजेश मिश्रा के कहला का बाद हेलीकाप्टर खरीद के शर्त बदलल गइल रहे. पहिले के बनावल शर्त बस एके कंपनी पूरा कर पावत रहे जवना का बाद ब्रजेश मिश्रा कहले रहन कि शर्त अइसन बनावल जाव कि कंपनियन में कंपटीशन होखे.\nकांग्रेस उपाध्यक्ष राहुल गाँधी प्रदेश अध्यक्षन आ विधानमंडल के नेता लोगन का साथे आजु से बइठका शुरू कइलन.\nजीएसटी पर राज्य सरकारन आ केन्द्र सरकार का बीच सहमति बन गइल. राज्यन के होखेवाला घाटा के आधा केन्द्र भरपाई करी.\nबिहार विधानसभा के बजट सत्र १८ फरवरी से शुरू होई.\nमुख्यमंत्री किसान जीवन ज्योति योजना का तहत बिहार के किसान आ मजदूरन के स्वास्थ्य बीमा दिहल जाई.\nरामविलास पासवान पटना में कहलन कि लोजपा के बिहार बचाओ यात्रा २२ फरवरी से शुरू हो के १२ अप्रैल ले चली.\nबिहार इंटरमीडिएट के परीक्षा १८ फरवरी से शुरू होखी.\nबिहार के इंजीनियरन के अनिश्चितकालीन हड़ताल आजु दसवों दिन जारी रहल.\nभोजपुर पुलिस फर्जी वीजा बनावे वाला दू गो जालसाजन के गिरफ्तार कइलसि.\nछपरा जेल में बंद निरक्षर कैदियन के साक्षर बनावे के काम साक्षर भारत मिशन शुरु कइलसि.\nयूपी विधानसभा के बजत सत्र काल्हु शोरशराबा का बीच शुरू भइल. राज्यपाल आपन भाषण के शुरू आ आखिर के दू गो पैरा पढ़ के काम चला लिहलन. पूरा भाषण पढ़ल मान लिहल गइल. भाषण का बाद १७ फरवरी ले कार्यवाही स्थगित कर दिहल गइल.\nनियंत्रण रेखा का भीतर घुसल एगो पाकिस्तानी सैनिक के मार गिरावल गइल. लाश पाकिस्तान के सँउपल गइल.\nएगो महिला पत्रकार पर गलत टिप्पणी करे ला केन्द्रीय व्यालार रवि बिना शर्त माफी मँगलन. कहलन कि मजाक में कह गइल रहलें.\nभोजशाला में सरस्वती पूजा शुक का दिने पड़ला का चलते बवाल भइल. पुलिस लाठी चार्ज कइलसि. भोजशाला के सरस्वती मंदिर में हर शुक के मुसलमान लोग नमाज पढ़ेला आ वसंत पंचमी का दिने हिन्दू लोग सरस्वती के पूजा करेला. अबकी के वसंत पंचमी शुक का दिने पड़ला से दुनु के आमना सामना के हालात बन गइल रहे.\nइंदिरा आवास ला मिलल पइसा हपचे खातिर मुकदमा


नहले पे दहला के मंच पर मुन्नी हुई बदनाम – Anjoria\nगीत-गवनई टीवी मनोरंजन\nनहले पे दहला के मंच पर मुन्नी हुई बदनाम\nFeb 19, 2011 नहले पे दहला, ममता शर्मा, महुआ टीवी\nभोजपुरी चैनल महुआ टीवी के रियलिटी शो “नहले पे दहला” आज शनिचर का दिने रात ८ बजे से मेहरारुवन के असल शृंगार “गहना” थीम पर कार्यक्रम देखाई. शो के एंकर मनोज तिवारी “पितरी के गहना पर अतना गुमान बा, सोना के पेन्हबू त का करबू” से कार्यक्रम के शुरुआत करीहें आ ओकरा बाद एपिसोड के खास मेहमान ममता शर्मा के स्वागत “मुँह दिखाई में दिहली अँगुठी पहनाई” गा के करीहें. मनोज मशहूर गायिका ममता से वादा लेत बाड़न कि ऊ “मुन्नी बदनाम हुई” जरुर गइहे.\nओकरा बाद प्रतियोगिता शुरु हो जात बा लड़िकन का टीम में आ मोंछ लगा के आइल लड़कियन का टीम में. वारसीकेय के गीत “तोहरे माथे के बिंदिया” गवले त ममता कहली कि लागल कि रणबीर कपूर के छोट कर के सामने कर दिहल गइल बा. कृतिका के “मोरे होँठवा से नथुनिया.” पर खुश पवन सिंह गावत बाड़े “भगवान बड़ी फुर्सत से तोहरा के बनवले बाड़े”. कल्पना कहतारी कि अगर हमरा बेटी होखीत त चहतीं कि तोहरे जइसन होखे. गोलू के “दुमका में झुमका” सुनके कल्पना कहत बाड़ी कि लागल कि भरत शर्मा गावत बानी. इला “तोहार किरिया” त विकास “नीक लागे टिकुलिया गोरखपुर के” गावत बाड़े. सब जज मंच पर आके गावे लागत बाड़े. आर्या सुनावत बाड़ी “मोरा कलईया सुकुमार हो”. आकाश के पजेबो सगरी जज के मंच पर बोला लेत बा. सुरभि के “फुलवा के बेनी से” गावत बाड़ी आ बाद में रणबीर के गावल गीत “बगलवाली जान मारेली” से एपिसोड के अंत होत बा.\nअंत होत बा ममता शर्मा के गीत “मुन्नी बदनाम हुई”.\nकार्यक्रमा आजुवे रात आठ बजे से देखावल जाई.\n(स्रोत – प्रशान्त-निशान्त)\nभोजपुरी सिनेमा अब आपन मुश्किल दौर पार कर चुकल बा – रविकिशन\nWhen Ravi Kishan worked for 24 hours non-stop\nBy OmPrakash Singh\nखबर गीत-गवनई मनोरंजन सरोकार\nआइल हितई में चार दिन ला बाकिर हलफा मचा के गइल\nApr 24, 2021 Editor\nगीत-गवनई मनोरंजन सभा समारोह सरोकार\nभोजपुरी के सांस्कृतिक आयोजन\nSep 7, 2018 Editor\nअगड़म बगड़म फिल्म मनोरंजन सतमेझरा\nलहँगा के ब्रेकिंग न्यूज\nAug 25, 2018 Editor\n2 thought on “नहले पे दहला के मंच पर मुन्नी हुई बदनाम”\nprashant ku singh says:\nFebruary 19, 2011 at 4:19 pm\njiya ye pawan bhaiya ukaad da ho ………… bhojpuri me aap hi sher ho …………… bs manoj bhaya aapbjila top bada ho ……… bs hindi cinema k deklaaadki bhojpuri ukadd di hindi pura mumbai ……….. me ……………………… waise pawan bhayaa tu garda kr k rkh tora la hmar jaan hazir ba ho ……. bhojpuri me top baada tu hi n thnxs mahauu tvereality show khatir 1 sawal baa sur sangram k finale kb hoye ho aaj show me bta diyahhh plzzzzzzzzzzzzzzz\nFebruary 19, 2011 at 6:14 pm\nशायद १५ मार्च का आसपास\nकुछ त कहीं...\tCancel reply\nरउआ सभ के ई जान के खुशी होखे के चाहीं कि भोजपुरी में शुरु होखेवाला सबसे पहिला वेबसाइट http://anjoria.com दुनिया के माथ 1,72,701 रैंक पर आ भारत के माथ 22,059 वेबसाइटन में (28 जून 2021 के स्थिति) शामिल बा. साधन आ संसाधन का कमी का चलते एकरा के एकर सही स्थान नइखे दिआवल जा पावत. रउरा सभ से निहोरा बा कि अँजोरिया परिवार के आपन भरपूर सहजोग दीं. अपना अपना इलाका में एकर प्रतिनिधित्व क के अपना इलाका के खबर, लिखनिहारन के लिखल, आ व्यापार अउर संस्थानन से विज्ञापन बटोर के रउरा ई काम कर सकीलें. अगर अधिका जानकारी लेबे के मन होखे त editorएटanjoria.com के ईमेल क सकीलें.\nJoin 8,691 other subscribers.\nमहामहिमन के शिकायत बा कि लोग बोल कइसे लेत बा\nमीडिया के अजगरन का बीच के चन्दन ना रहलें\nहेहर बिडेन गलती ना मनीहें\nशीतलनाथ शिव मंदिर पूजा अर्चना ला खुल गइल\nटोक्यो पैरालिम्पिक में पदक जीते के दौर बरकरार\nCategories Select Category मनोरंजन (4,468) गीत-गवनई (165) टीवी (161) फिल्म (1,412) रंगमंच (7) सतमेझरा (478) अगड़म बगड़म (11) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (71) निरउठ (10) नीक-जबून (16) बतकुच्चन (149) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,113) काम के बात (1) कोर्स आ कैरियर (10) खबर (516) चौपाल (85) ज्योतिष आ वास्तु (8) देश आ समाज (369) नारी-जगत (11) पर्व त्योहार (51) भोजपुरिया लाल (40) योग (1) राजनीति (61) सभा समारोह (113) स्वास्थ्य (8) साहित्य (806) उपन्यास (40) कविता (297) कहानी (61) पुस्तक चर्चा (111) भाषा (266) समीक्षा (10)\nखबर भोजपुरिया लाल सरोकार साहित्य\nSep 20, 2021 Editor\nAug 15, 2021 Editor\nखबर सभा समारोह सरोकार\nAug 14, 2021 Editor\nAug 12, 2021 Editor


• डॉ अशोक द्विवेदी – भोजपुरी साहित्य सरिता\nTag: • डॉ अशोक द्विवेदी\nधुन से सुनगुन मिलल बा भँवरन के रंग सातों खिलल तितलियन के लौट आइल चहक, चिरइयन के! फिर बगइचन के मन, मोजरियाइल अउर फसलन के देह गदराइल बन हँसल नदिया के कछार हँसल दिन तनी, अउर तनी उजराइल कुनमुनाइल मिजाज मौसम के दिन फिरल खेत केम खरिहानन के! मन के गुदरा दे, ऊ नजर लउकल या नया साल के असर लउकल जइसे उभरल पियास अँखियन में वइसे मुस्कान ऊ रसगर लउकल ओने आइलबसन्त बन ठन के एने फागुन खनन खनन खनके! उनसे का बइठि के बतियाइबि हम पहिले रूसब आ…\nभोजपुरी गीत• डॉ अशोक द्विवेदीLeaveacomment\nहँसि हँसि अँजुरी भरे !\nरतिया झरेले जलबुनियाँ, फजीरे बनि झालर, झरे फेरू उतरेले भुइयाँ किरिनियाँ सरेहिया मे मोती चरे ! सिहरेला तन , मन बिहरे बेयरिया से पात हिले रात सितिया नहाइल कलियन क , रहि रहि ओठ खुले पंखुरिन अँटकल पनिया चुवत खानी दिप-दिप बरे ! चह-चह चहकत/ चिरइयन से सगरों जवार जगे- सुनि, अँगना से दुवरा ले तानल मन के सितार बजे छउंकत बोले बछरुआ मुंडेरवा पर कागा ररे ! सुति-उठि धवरेले नन्हकी उघारे गोड़े दादी धरे बुला एही रे नेहे हरसिंगरवा दुवरवा पर रोजे झरे बुची, चुनि-चुनि बीनेले…\nमड़इया मोर झाँझर लागे\nगरमी के तिखर किरिनिया मड़इया मोर झाँझर लागे ॥ दँवकेले पातर छन्हिया, मड़इया मोर झाँझर लागे ॥ खाँखर पतलो क खर ले , खरकि गइले सरल रसरिया क बान्हन सरकि गइले हरका से हिलि जाले थुन्हिया मड़इया मोर झाँझर लागे ॥ सावन – भदउवाँ क रतिया ओनइ परे सरवत छन्हिया के संगही नयन झरे बरे जब नाही चुल्हनिया मड़इया मोर झाँझर लागे ॥ जेठवा मे जइसे कि अगिया लवरि बरे लुहवा लहकि मोरा भितरा सुनुगि जरे अदहन बनि जाला पनिया मड़इया मोर झाँझर लागे ॥ रोपनी से…\nकठुआइल उछाह लोगन के, मेहराइल कन -कन कवन गीत हम गाईं बसन्ती पियरी रँगे न मन !! हर मजहब के रंग निराला राजनीति के गरम मसाला खण्ड खण्ड पाखण्ड बसन्ती चटकल मन – दरपन !! गठबन्धन के होय समागम तिहुआरी टोटरम के मौसम धुआँ -धूरि कोहराम मचावे धरती अउर गगन !! गलत कलेण्डर के तिथि लागे जे देखs ,बउराइल भागे कोइलरि गइल बिदेस भँवरवा गड़ही – तीर मगन !! हिम-तुसार-बदरी घिरि आइल जाय क बेरिया माघ ठठाइल चुभ-चुभ धँसे बरफ के टेकुआ सन् सन् चले पवन…\nलोकमन आ लोकरंग के चतुर चितेरा भिखारी ठाकुर\nलोकमन आ लोकरंग के चतुर चितेरा भिखारी ठाकुर आजुओ भोजपुरी के सबसे चर्चित व्यक्ति बाड़न. केहू उनके समय-संदर्भ के सर्वाधिक चर्चित नाटककार का रूप में, भोजपुरी के ‘शेक्सपियर’ मानल त केहू भोजपुरी भाषा-साहित्य के प्रचार-प्रसार खातिर ‘भारतेन्दु’ का नाँव से नवाजल. पुरबी राग के जनक महेन्दर मिसिर का बाद, बलुक उनहूँ ले ढेर भिखारी ठाकुर क नाँव चर्चा में रहल. साहित्य अकादमी उनके भारतीय साहित्य निर्माता का वर्ग में रेघरियावत “भिखारी ठाकुर” नाँव क ‘मोनोग्राफ’ प्रकाशित कइलस. भिखारी आखिरकार ई सिद्ध कइये दिहलन कि लोकप्रियता कवनो रचनाकार कलाकार के महान…\nकम में गुजर-बसर रखिहऽ! घर के अपना, घर रखिहऽ! मुश्किल-दिन जब भी आवे दिल पर तूँ पाथर रखिहऽ. जब नफरत उफने सोझा तूँ ढाई आखर रखिहऽ. आपन बनि के जे आवे सब पर खास नजर रखिहऽ. दर्द न छलके ओठन पर हियरा के भीतर रखिहऽ. एह करिखाइल नगरी में दामन तूँ ऊजर रखिहऽ. डॉ अशोक द्विवेदी\nभोजपुरी गजल• डॉ अशोक द्विवेदीLeaveacomment\nरोज-रोज काका टहल ओरियइहें\nभीरि पड़ी केतनो, न कबों सिहरइहें.. रोज-रोज काका टहल ओरियइहें! भोरहीं से संझा ले, हाड़ गली बहरी जरसी छेदहिया लड़ेले सितलहरी लागे जमराजो से, तनिक ना डेरइहें! रोज-रोज काका टहल ओरियइहें! गोरखुल गोड़वा क,रोज-रोज टभकी दुख से दुखाइ सुख, एने-ओने भटकी निनियों में अकर-बकर, रात भर बरइहें! रोज-रोज काका, टहल ओरियइहे! फूल-फर देख के, उतान होई छतिया छिन भर चमकी सुफल मेहनतिया फेरु सुख-सपना शहर चलि जइहें! रोज-रोज काका टहल ओरियइहें! छोटकी लउकिया, बथान चढ़ि बिहँसे बिटिया सयान, मन माई के निहँसे गउरा शिव कहिया ले भीरि निबुकइहें! रोज-रोज काका,…